**ผลการประชุมคณะรัฐมนตรี**

**ครั้งที่ 34/2559 วันอังคารที่ 30 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **300859**  **เรื่อง** : ร่างพระราชบัญญัติมาตรฐานสินค้าเกษตร (ฉบับที่ ..) พ.ศ. ....  **สารัตถะ :** กษ. เสนอ ครม.พิจารณาอนุมัติหลักการร่างพระราชบัญญัติมาตรฐานสินค้าเกษตร (ฉบับที่ ..) พ.ศ. ....  ซึ่งเป็นการแก้ไขเพิ่มเติมพระราชบัญญัติมาตรฐานสินค้าเกษตร พ.ศ. 2551 ให้เหมาะสมและสอดคล้องกับสภาพการณ์ปัจจุบัน  โดยมีรายละเอียดสรุปได้ ดังนี้  1.) พระราชบัญญัติมาตรฐานสินค้าเกษตร พ.ศ. 2551 และที่แก้ไขเพิ่มเติมได้กำหนดขอบเขตการใช้อำนาจตามกฎหมายไว้ไม่สอดคล้องกับความเห็นของคณะกรรมการกฤษฎีกา ในประเด็นกฎหมายว่าด้วยมาตรฐานสินค้าเกษตรและกฎหมายว่าด้วยอาหารนั้นมีเจตนารมณ์ที่แตกต่างกัน ควรแก้ไขเพิ่มเติมขอบเขตการใช้อำนาจตามกฎหมายให้ชัดเจน และการกำหนดมาตรฐานบังคับไม่ครอบคลุมถึงกรณีที่จะควบคุมเฉพาะการผลิต ส่งออก หรือนำเข้าสินค้าเกษตรบางกรณี หรือบางขนาดหรือบางลักษณะของกิจการ ประกอบกับการกำหนดมาตรฐานบังคับในกรณีที่มีความจำเป็นเร่งด่วนนั้นไมสามารถออกมาตรการที่ปกป้องดูแลสุขอนามัยของประชนชน พืช หรือสัตว์ เศรษฐกิจและการค้าระหว่างประเทศได้อย่างทันท่วงที ดังนี้  **ประเด็นที่** 1. การกำหนดขอบเขตการใช้อำนาจตามกฎหมายในมาตรา 4 ไม่สอดคล้องกับความเห็นของคณะกรรมการกฤษฎีกาที่ว่ากฎหมายมาตรฐานสินค้าเกษตรและกฎหมายอาหารนั้นมีเจตนารมณ์ที่แตกต่างกันโดยกฎหมายว่าด้วยมาตรฐานสินค้าเกษตรจะควบคุมคุณภาพและมาตรฐานสินค้าเกษตร ส่วนกฎหมายว่าด้วยอาหารจะควบคุมความปลอดภัยอาหาร  **การแก้ไข** สมควรแก้ไขเพิ่มเติมขอบเขตการใช้อำนาจตามกฎหมายให้เกิดความชัดเจนโดยบัญญัติให้ พรบ. นี้ไม่ใช้บังคับแก่ **“สินค้า ผลิตภัณฑ์หรือสิ่งอื่นใดที่มีมาตรฐานบังคับไว้ภายใต้กฎหมายอื่นแล้ว”**  **ประเด็นที่** 2. การกำหนดมาตรฐานบังคับตามมาตรา 15 วรรคสามไม่ครอบคลุมการกำหนดมาตรฐานบังคับเพื่อใช้บังคับ เฉพาะการผลิต ส่งออก หรือนำเข้าสินค้าเกษตรบงกรณี หรือบางขนาด หรือบางลักษณะได้  **การแก้ไข** สมควรแก้ไขเพิ่มเติมให้สินค้าเกษตร หรือขนาดหรือลักษณะของกิจการของการผลิต ส่งออก หรือนำเข้าสินค้าเกษตร อยู่ภายใต้มาตรฐานบังคับทั้งหมดหรือแต่บางส่วนก็ได้  **ประเด็นที่** 3 การกำหนดมาตรฐานบังคับกรณีที่มีความจำเป็นเร่งด่วนตามมาตรา 19 ไม่สามารถออกมาตรการที่ปกป้องดูแลสุขขอนามัยของประชาชน พืช หรือสัตว์เศรษฐกิจและการค้าระหว่างประเทศได้อย่างทันท่วงที  **การแก้ไข** สมควรแก้ไขเพิ่มเติมโดย**ออกเป็นประกาศแทนการออกกฎกระทรวง** และสามารถนำมาตรฐานทั่วไปที่มีผลใช้บังคับแล้วหรือมาตรฐานระหว่างประเทศมาประกาศเป็นมาตรฐานบังคับได้ทันที  **ประเด็นที่** 4 การออกใบอนุญาตเป็นผู้ผลิต ผู้ส่งออก หรือผู้นำเช้าสินค้าเกษตรตามมาตรา 20 วรรคแรก กำหนดให้เป็นอำนาจของสำนักงานมาตรฐานสินค้าเกษตรและอาหารแห่งชาติ  **การแก้ไข** สมควรแก้ไขให้สำนักงานมาตรฐานสินค้าเกษตรและอาหารแห่งชาติมีอำนาจมอบหมายหน่วยงานอื่นดำเนินการออกใบอนุญาตตามมาตรฐานบังคับได้เพื่ออำนวยความสะดวกและลดภาระของผู้ผลิต ผู้ส่งออก หรือผู้นำเข้าสินค้าเกษตรในการขอรับใบอนุญาต  **ประเด็นที่** 5 การกำหนดค่าบริการตรวจสอบและรับรองสำหรับมาตรฐานบังคับตามมาตรา 27 วรรคสอง ที่กำหนดให้ออกเป็นกฎกระทรวงเกิดความไม่คล่องตัวในการปฏิบัติงานเนื่องจากรายละเอียดในการตรวจสอบและรับรองมาตรฐานสินค้าเกษตรในแต่ละมาตรฐานมีความแตกต่างกัน เมื่อมีการกำหนดมาตรฐานบังคับเพิ่มเติมจะต้องแก้ไขเพิ่มเติมกฎกระทรวงกำหนดค่าบริการตรวจสอบและรับรองสำหรับมาตรฐานบังคับทุกครั้ง  **การแก้ไข** สมควรแก้ไขให้**ออกเป็นประกาศแทนการออกกฎกระทรวง** และเพิ่มเติมการกำหนดข้อยกเว้นในวรรคสาม ของมาตรา 27 เรื่องการขอรับใบรับรองมาตรฐานสินค้าเกษตรโดยเพิ่มเติมให้ผู้ผลิตสินค้าเกษตรตามมาตรฐานบังคับที่ได้รับยกเว้นใบอนุญาตไม่ต้องขอรับการตรวจสอบและได้รับใบรับรองจากผู้ประกอบการตรวจสอบมาตรฐาน  **ประเด็นที่** 6 การนำเข้าสินค้าเกษตรที่มีมาตรฐานทัดเทียมเก็บมาตรฐานบังคับตามมาตรา 29 วรรคหนึ่ง จะต้องได้รับการตรวจสอบและรับรองมาตรฐานจากประเทศที่มีข้อตกลงหรือความร่วมมือระหว่างประเทศเกี่ยวกับการยอมรับผลการตรวจสอบและรับรองมาตรฐานซึ่งกันและกัน ทำให้เกิดความไม่คล่องตัวในการปฏิบัติงานและไม่เป็นการอำนวยความสะดวกทางการค้าระหว่างประเทศ ในกรณีการนำสินค้าเข้ามาภายในประเทศ เนื่องจากการทำข้อตกลงหรือความร่วมมือระหว่างประเทศมีขั้นตอนการดำเนินการที่ยาวนาน  **การแก้ไข** สมควรแก้ไขเพิ่มเติมให้สามารถนำเข้าสินค้าเกษตรได้โดยไม่ต้องมีใบรับรองมาตรฐานบังคับ หากสินค้าที่นำเข้ามานั้นได้รับการตรวจสอบและรับรองมาตรฐานจากประเทศที่มีมาตรฐานและผลการตรวจสอบรับรองที่น่าเชื่อถือทัดเทียม กับมาตรฐานไทย **โดยไม่ต้องมีข้อตกลงหรือความร่วมมือระหว่างประเทศเกี่ยวกับการยอมรับผลการตรวจสอบรับรอง**  **ประเด็นที่** 7 การนำเข้าสินค้าเกษตรที่มีมาตรฐานแตกต่างกับมาตรฐานบังคับตามมาตรา 30 กำหนดให้สามารถขอรับการตรวจสอบและรับรองมาตรฐานตามมาตรฐานบังคับจากผู้ตรวจสอบและรับรองมาตรฐานของต่างประเทศที่มีข้อตกลงหรือความร่วมมือระหว่างประเทศเกี่ยวกับการยอมรับผลการตรวจสอบและรับรองมาตรฐานซึ่งกันและกันได้ ทำให้เกิดความไม่คล่องตัวในการปฏิบัติงานและไม่เป็นการอำนวยความสะดวกทางการค้าระหว่างประเทศในกรณีการนำสินค้าเข้ามาภายในประเทศ เนื่องจากการทำข้อตกลงหรือความร่วมมือระหว่างประเทศมีขั้นตอนการดำเนินการที่ยาวนาน  **การแก้ไข** สมควรแก้ไขเพิ่มเติมให้ผู้นำเข้าสินค้าเกษตรที่มีมาตรฐานแตกต่างจากมาตรฐานบังคับขอรับใบรับรองจากผู้ประกอบการตรวจสอบมาตรฐานของต่างประเทศที่ได้รับความเห็นของจากสำนักงานมาตรฐานสินค้าเกษตรและอาหารแห่งชาติตามหลักเกณฑ์ที่คณะกรรมการมาตรฐานสินค้าเกษตรกำหนดได้ โดย**ไม่ต้องมีข้อตกลงหรือความร่วมมือระหว่างประเทศเกี่ยวกับการยอมรับผลการตรวจสอบรับรอง**  **ประเด็นที่** 8 การกำหนดค่าบริการตรวจสอบและรับรองสำหรับมาตรฐานทั่วไปตามมาตรา 31 วรรคสองที่กำหนดให้ออกเป็นกฎกระทรวงเกิดความไม่คล่องตัวในการปฏิบัติงานเนื่องจากรายละเอียดในการตรวจสอบและรับรองมาตรฐานสินค้าเกษตรในแต่ละมาตรฐานมีความแตกต่างกัน เมื่อมีการกำหนดมาตรฐานทั่วไปเพิ่มเติมจะต้องแก้ไขเพิ่มเติมกฎกระทรวงกำหนดค่าบริการตรวจสอบและรับรองสำหรับมาตรฐานทั่วไปทุกครั้ง  **การแก้ไข** จึงสมควรแก้ไขให้การแก้ไขสมควรแก้ไข**ออกเป็นประกาศแทนการออกกฎกระทรวง**  **ประเด็นที่** 9 การกำหนดเครื่องหมายรับรองมาตรฐานตามมาตร 54 ไม่รองรับการกำหนดเครื่องหมายรับรองมาตรฐานเพื่อการรับรองเฉพาะด้านและไม่สอดคล้องกับการแสดงเครื่องหมายรับรองมาตรฐานตามมาตรฐานสากลที่ไม่ให้แสดงที่สินค้าที่ได้รับการรับรองมาตรฐานกระบวนการจัดการการผลิต เช่น GMP  **การแก้ไข** สมควรแก้ไขเพิ่มเติมให้**รัฐมนตรีว่าการกระทรวงเกษตรและสหกรณ์มีอำนาจในการกำหนด**เครื่องหมายรับรองมาตรฐานให้สอดคล้องกับการรับรองเฉพาะด้านและการแสดงเครื่องหมายรับรองมาตรฐานตามมาตรฐานสากล  **ประเด็นที่** 10 การอุทธรณ์คำสั่งของสำนักงานตามมาตรา 57 กำหนดให้ผู้ผลิต ผู้ส่งออก ผู้นำเข้า  ผู้ขอรับใบอนุญาต หรือผู้ประกอบการตรวจสอบมาตรฐานมีสิทธิอุทธรณ์คำสั่งต่อคณะกรรมการมาตรฐานสินค้าเกษตร ดังนั้นเพื่อลดขั้นตอนการปฏิบัติงานและเพื่อความสะดวกรวดเร็วในการพิจารณาอุทธรณ์  **การแก้ไข** สมควรยกเลิกอำนาจของคณะกรรมการมาตรฐานสินค้าเกษตรในการพิจารณาอุทธรณ์ในมาตรา 7 (5) และแก้ไขเพิ่มเติมบทบัญญัติว่าด้วยการอุทธรณ์ในมาตรา 57 โดยให้อุทธรณ์ตามกฎหมายว่าด้วยวิธีปฏิบัติการทางปกครองแทนการอุทธรณ์ต่อคณะกรรมการมาตรฐานสินค้าเกษตร  2.) มกอช. กษ. ได้จัดส่งร่างพระราชบัญญัติมาตรฐานสินค้าเกษตร (ฉบับที่ ..) พ.ศ. .... เพื่อให้ผู้มีส่วนได้เสียหรือผู้มีประโยชน์เกี่ยวข้องทั้งภาครัฐและเอกชนแสดงความคิดเห็นหรือให้ข้อเสนอแนะต่าง ๆ ปรากฏว่าไม่มีผู้แสดงความคิดเห็นคัดค้านต่อร่าง พรบ. ดังกล่าวแต่อย่างใด จึงได้เสนอ ร่าง พรบ. มาเพื่อดำเนินการ  **มติ ครม.** : 1. อนุมัติหลักการร่างพระราชบัญญัติมาตรฐานสินค้าเกษตร (ฉบับที่ ..) พ.ศ. .... ตามที่ กษ. เสนอ และให้ส่ง สคก. ตรวจพิจารณา โดยรับความเห็นของ กต. และ สธ. ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป ทั้งนี้ ให้ กษ. รับความเห็นของ สศช. ไปพิจารณาดำเนินการต่อไปด้วย  2. รับทราบแผนในการจัดทำกฎหมายลำดับรองและกรอบระยะเวลาของร่างพระราชบัญญัติดังกล่าวตามที่ กษ. เสนอ | **หน่วยงานที่รับผิดชอบ** : กษ. (มกอช.)  **ประโยชน์ที่ได้รับ :**  เพื่อให้เหมาะสมและสอดคล้องกับสภาพการณ์ปัจจุบัน  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 34/2559 วันอังคารที่ 30 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.** **เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **300859**  **เรื่อง** **:** ขออนุมัติดำเนินงานโครงการสนับสนุนสินเชื่อเพื่อพัฒนาระบบส่งเสริมการเกษตรแบบแปลงใหญ่  **สารัตถะ :** กษ. เสนอ ครม. พิจารณาอนุมัติ ดังนี้  1 อนุมัติให้กระทรวงเกษตรและสหกรณ์ โดยกรมส่งเสริมการเกษตรดำเนินงานโครงการสนับสนุนสินเชื่อ เพื่อพัฒนาระบบส่งเสริมการเกษตรแบบแปลงใหญ่  2 อนุมัติกรอบวงเงินสินเชื่อของ ธ.ก.ส. จำนวน 3,250,000,000 บาท (ระยะเวลา 3 ปี ตั้งแต่ปีงบประมาณ พ.ศ. 2560 – 2562)  3 อนุมัติค่าชดเชยดอกเบี้ยให้กับ ธ.ก.ส. จำนวน 228,600,000 บาท ดังนี้  3.1 ปีที่ 1 ค่าชดเชยดอกเบี้ยให้กับ ธ.ก.ส. อัตราร้อยละ 3.00 ต่อปี เป็นเงิน 33,600,000 บาท ทั้งนี้ รัฐบาลจะจ่ายชดเชยดอกเบี้ยให้กับ ธ.ก.ส. ตามวงเงินกู้และระยะเวลากู้ตามภาระที่เกิดขึ้นจริง  3.2 ปีที่ 2 ค่าชดเชยดอกเบี้ยให้กับ ธ.ก.ส. อัตราร้อยละ 3.00 ต่อปี เป็นเงิน 97,500,000 บาท  3.3 ปีที่ 3 ค่าชดเชยดอกเบี้ยให้กับ ธ.ก.ส. อัตราร้อยละ 3.00 ต่อปี เป็นเงิน 97,500,000 บาท  4 อนุมัติค่าใช้จ่ายในการบริหารโครงการ จำนวน 8,000,100 บาท เพื่อเป็นค่าใช้จ่ายในการดำเนินงานโครงการของกระทรวงเกษตรและสหกรณ์ และหน่วยงานที่เกี่ยวข้อง โดยการปรับแผนการปฏิบัติงานและแผนการใช้จ่ายจากงบประมาณรายจ่ายประจำปี หรือเสนอขอรับจัดสรรงบประมาณรายจ่ายประจำปีตามขั้นตอนต่อไป  โดยมีรายละเอียดสรุปได้ ดังนี้  1. กระทรวงเกษตรและสหกรณ์ได้กำหนดนโยบายให้หน่วยงานในสังกัดดำเนินงานส่งเสริมการเกษตรแบบแปลงใหญ่ โดยมีวัตถุประสงค์เพื่อเพิ่มประสิทธิภาพการผลิต การตลาดและการบริหารจัดการ โดยสนับสนุนให้เกษตรกรรวมกลุ่มกันผลิต จำหน่ายและบริหารจัดการร่วมกัน (ในรูปของกลุ่มเกษตรกร/วิสาหกิจชุมชน/สหกรณ์) เพื่อลดต้นทุน การผลิต เพิ่มผลผลิตต่อหน่วย พัฒนาคุณภาพผลผลิตให้ได้มาตรฐานตรงตามความต้องการของตลาด เชื่อมโยงการตลาด และบริหารจัดการให้เกิดความสมดุลระหว่างอุปทานและอุปสงค์ของสินค้า ซึ่งจะเป็นการเพิ่มขีดความสามารถและโอกาสในการแข่งขันให้แก่เกษตรกร โดยบูรณาการการทำงานร่วมกันระหว่างหน่วยงานภาครัฐ ภาคเอกชนและเกษตรกร  - ปี 2559 กระทรวงเกษตรและสหกรณ์กำหนดเป้าหมายในการพัฒนาระบบส่งเสริมการเกษตรแบบแปลงใหญ่ จำนวน 650 แปลง โดยมีคณะกรรมการระดับต่างๆ เป็นกลไกในการขับเคลื่อนการดำเนินงาน ส่วนกลาง ได้แก่ คณะกรรมการบริหารและขับเคลื่อนงานตามนโยบายของรัฐมนตรีว่าการกระทรวงเกษตรและสหกรณ์ (ปลัดกระทรวงเกษตรและสหกรณ์เป็นประธาน) คณะทำงานขับเคลื่อนการดำเนินงานระบบส่งเสริมการเกษตรแบบแปลงใหญ่  (อธิบดีกรมส่งเสริมการเกษตรเป็นประธาน) ส่วนภูมิภาค ได้แก่ คณะอนุกรรมการพัฒนาการเกษตรและสหกรณ์ ของจังหวัด (ผู้ว่าราชการจังหวัดเป็นประธาน) และคณะกรรมการขับเคลื่อนนโยบายของกระทรวงเกษตรและสหกรณ์แบบเบ็ดเสร็จ (Single Command) โดยหัวหน้าหน่วยงานในสังกัดกระทรวงเกษตรและสหกรณ์เป็นประธาน  - สำหรับการสนับสนุนการดำเนินงานระบบส่งเสริมการเกษตรแบบแปลงใหญ่ในพื้นที่ คณะอนุกรรมการพัฒนาการเกษตรและสหกรณ์ของจังหวัด จะแต่งตั้งทีมดำเนินงาน 2 ส่วน คือ ส่วนที่ 1 ทีมผู้จัดการแปลง และส่วนที่ 2 ทีมสนับสนุนการดำเนินงาน ประกอบด้วย 1) ทีมตลาด 2) ทีมลดต้นทุนการผลิต และ 3) ทีมบริหารจัดการ โดยมีหัวหน้าหน่วยงานในสังกัดกระทรวงเกษตรและสหกรณ์ระดับอำเภอ/จังหวัด หรือหัวหน้าหน่วยงานที่เกี่ยวข้องเป็นผู้จัดการแปลง  2. กระทรวงเกษตรและสหกรณ์ได้จัดทำโครงการสนับสนุนสินเชื่อเพื่อพัฒนาระบบส่งเสริมการเกษตรแบบแปลงใหญ่ และได้เสนอขอความเห็นชอบการใช้งบกลางในการดำเนินงานโครงการสนับสนุนสินเชื่อเพื่อพัฒนาระบบส่งเสริมการเกษตรแบบแปลงใหญ่ วงเงิน 274,701,000 บาท โดยเป็นเงินชดเชยดอกเบี้ยให้แก่ธนาคารเพื่อการเกษตร และสหกรณ์การเกษตร ร้อยละ 3.50 บาท/ปี กลุ่มเกษตรกร/วิสาหกิจชุมชน/สหกรณ์ให้ชำระดอกเบี้ยอัตราร้อยละ 0.01 ต่อปี  3. สำนักงบประมาณได้นำโครงการดังกล่าว เสนอขอความเห็นชอบจากนายกรัฐมนตรี ภายในกรอบวงเงิน 228,600,000 บาท เป็นระยะเวลา 3 ปี ภาครัฐชดเชยดอกเบี้ย ธ.ก.ส. ในอัตราร้อยละ 3 ต่อปี และอัตราดอกเบี้ยในส่วนของกลุ่มเกษตรกร/วิสาหกิจชุมชน/สหกรณ์ อัตราร้อยละ 0.01 ต่อปี สำหรับค่าใช้จ่ายในการบริหารโครงการ จำนวน 8,000,100 บาท เพื่อดำเนินโครงการในระยะเวลา 3 ปี (2560 – 2562) ให้กระทรวงเกษตรและสหกรณ์และหน่วยงานที่เกี่ยวข้อง ใช้จ่ายจากงบประมาณรายจ่ายประจำปีของแต่ละหน่วยงาน โดยการปรับแผนการปฏิบัติงานและแผนการใช้จ่ายงบประมาณประจำปี หรือเสนอขอรับการจัดสรรงบประมาณรายจ่ายประจำปีตามขั้นตอนต่อไป  4. วัตถุประสงค์ เพื่อสนับสนุนสินเชื่อดอกเบี้ยต่ำให้กลุ่มเกษตรกร/วิสาหกิจชุมชน/สหกรณ์ที่เข้าร่วมระบบส่งเสริมการเกษตรแบบแปลงใหญ่ ใช้ในการพัฒนาโครงสร้างพื้นฐาน และเป็นเงินทุนในการบริหารจัดการด้านการผลิตและการตลาด  5. เป้าหมาย กลุ่มเกษตรกร/วิสาหกิจชุมชน/สหกรณ์ที่เข้าร่วมระบบส่งเสริมการเกษตรแบบแปลงใหญ่ จำนวน 650 แปลง ประกอบด้วย 1) ข้าว จำนวน 426 แปลง 2) พืชไร่ จำนวน 110 แปลง 3) ไม้ผลพืชผักและพืชอื่นๆ จำนวน 69 แปลง 4) ปศุสัตว์ จำนวน 25 แปลง 5) ประมง จำนวน 20 แปลง  6. แนวทางการดำเนินงาน  6.1 คณะอนุกรรมการพัฒนาการเกษตรและสหกรณ์ของจังหวัด ให้ความเห็นชอบโครงการของกลุ่มเกษตรกร/วิสาหกิจชุมชน/สหกรณ์ที่เสนอขอรับการสนับสนุนสินเชื่อ  6.2 ธนาคารเพื่อการเกษตรและสหกรณ์การเกษตรเป็นผู้พิจารณาอนุมัติสินเชื่อให้กลุ่มเกษตรกร/วิสาหกิจชุมชน/สหกรณ์กลุ่มเป้าหมาย แปลงละไม่เกิน 5 ล้านบาท  6.3 ธนาคารเพื่อการเกษตรและสหกรณ์การเกษตรคิดอัตราดอกเบี้ยร้อยละ 4.00 บาท/ปี ตลอดระยะเวลาโครงการ (3 ปี) โดยเรียกเก็บจากกลุ่มเกษตรกร/วิสาหกิจชุมชน/สหกรณ์ที่เข้าร่วมโครงการฯ ในอัตราร้อยละ  0.01 บาท/ปี และรัฐบาลชดเชยดอกเบี้ยให้ ธ.ก.ส. ในอัตราร้อยละ 3.00 บาท/ปี  7. วิธีดำเนินงาน  7.1 การเตรียมการ  1) หน่วยงานในสังกัดกระทรวงเกษตรและสหกรณ์ ธนาคารเพื่อการเกษตรและสหกรณ์การเกษตรประชาสัมพันธ์โครงการ  2) กรมส่งเสริมการเกษตรและคณะอนุกรรมการพัฒนาการเกษตรและสหกรณ์ของจังหวัด จัดประชุมชี้แจงโครงการทำความเข้าใจกับเจ้าหน้าที่และหน่วยงานที่เกี่ยวข้องเพื่อให้สามารถดำเนินงานโครงการได้อย่างถูกต้องและเป็นไปในทิศทางเดียวกัน  3) คณะกรรมการขับเคลื่อนนโยบายของกระทรวงเกษตรและสหกรณ์แบบเบ็ดเสร็จ (Single Command) จัดประชุมชี้แจงทำความเข้าใจแก่ทีมผู้จัดการแปลง และทีมสนับสนุน (ทีมลดต้นทุนการผลิต ทีมตลาด และทีมบริหารจัดการ)  4) ทีมผู้จัดการแปลงจัดประชุมชี้แจงโครงการแก่กลุ่มเกษตรกร/วิสาหกิจชุมชน/สหกรณ์  7.2 การดำเนินงาน  1) ทีมผู้จัดการแปลงจัดประชุมกลุ่มเกษตรกร/วิสาหกิจชุมชน/สหกรณ์เพื่อรับทราบปัญหาและ ความต้องการของเกษตรกรสมาชิกในการขอรับการสนับสนุนสินเชื่อเพื่อพัฒนาระบบส่งเสริมการเกษตรแบบแปลงใหญ่  2) กลุ่มเกษตรกร/วิสาหกิจชุมชน/สหกรณ์จัดทำโครงการขอรับการสนับสนุนสินเชื่อและแผนปฏิบัติงาน ทั้งนี้ โดยการให้คำปรึกษา แนะนำของทีมผู้จัดการแปลงและทีมสนับสนุน (ทีมลดต้นทุนการผลิต ทีมตลาด และทีมบริหารจัดการ)  3) ผู้จัดการแปลงเสนอโครงการและแผนปฏิบัติงานต่อคณะอนุกรรมการพัฒนาการเกษตรและสหกรณ์ของจังหวัด  4) คณะอนุกรรมการพัฒนาการเกษตรและสหกรณ์ของจังหวัดกลั่นกรอง/วิเคราะห์ความเหมาะสมและความเป็นไปได้ของโครงการแผนปฏิบัติงานและสินเชื่อที่ขอรับการสนับสนุนเพื่อพิจารณาให้ความเห็นชอบ  5) คณะอนุกรรมการพัฒนาการเกษตรและสหกรณ์ของจังหวัดเสนอโครงการฯ ให้ธนาคารเพื่อการเกษตรและสหกรณ์การเกษตร  6) ธนาคารเพื่อการเกษตรและสหกรณ์การเกษตรพิจารณาอนุมัติแผน/โครงการตามระเบียบและหลักเกณฑ์ที่กำหนด เพื่อให้การสนับสนุนสินเชื่อต่อไป  7) กลุ่มเกษตรกร/วิสาหกิจชุมชน/สหกรณ์ดำเนินงานโครงการ  7.3 การกำกับ ติดตาม ประเมินผล และรายงาน  1) กรมส่งเสริมการเกษตรและคณะกรรมการขับเคลื่อนนโยบายของกระทรวงเกษตรและสหกรณ์ แบบเบ็ดเสร็จ (Single Command) ติดตามความก้าวหน้า ประสาน/สนับสนุนการปฏิบัติงานของเจ้าหน้าที่ทุกระดับ ในการแก้ไขปัญหาอุปสรรคในการดำเนินงานโครงการ เพื่อให้การดำเนินงานโครงการฯ บรรลุวัตถุประสงค์ที่กำหนดไว้ และรายงานผลการดำเนินงานให้กับคณะอนุกรรมการพัฒนาการเกษตรและสหกรณ์ของจังหวัด  2) สำนักงานเศรษฐกิจการเกษตรเป็นผู้ประเมินผลโครงการทั้งระดับรายแปลงใหญ่และการประเมินผล ในภาพรวมทั้งโครงการ  8. เกณฑ์ให้การสนับสนุนสินเชื่อโครงการ  8.1 สนับสนุนสินเชื่อให้กลุ่มเกษตรกร/วิสาหกิจชุมชน/สหกรณ์เพื่อดำเนินโครงการ แปลงละไม่เกิน 5 ล้านบาท  8.2 โครงการที่ขอรับการสนับสนุนสินเชื่อต้องสามารถดำเนินการได้ทันทีเมื่อได้รับการอนุมัติ และในกรณี ที่เป็นการก่อสร้างโครงสร้างพื้นฐานต้องมีเอกสารรับรองจากทางราชการและต้องดำเนินการตามระเบียบของทางราชการ  8.3 การสนับสนุนสินเชื่อเพื่อเป็นค่าใช้จ่ายในการ  1) จัดหาปัจจัยการผลิต เช่น พันธุ์ ปุ๋ย สารชีวภัณฑ์ เครื่องจักรกลขนาดเล็ก  2) เป็นเงินทุนหมุนเวียนเพื่อรวบรวมผลผลิต  3) จัดหาและหรือพัฒนาระบบบริหารจัดการน้ำในแปลง  4) จัดหาและหรือพัฒนาโครงสร้างพื้นฐาน เช่น โรงเรือน ลานตาก  5) จัดหาเครื่องมือ อุปกรณ์  9. เงื่อนไขในการชำระสินเชื่อ  9.1 กลุ่มเกษตรกร/วิสาหกิจชุมชน/สหกรณ์ที่ได้รับสินเชื่อ ให้ชำระดอกเบี้ยในอัตราร้อยละ 0.01 ต่อปี  9.2 กำหนดระยะเวลาการชำระเงินกู้ไม่เกิน 3 ปี  9.3 ในกรณีที่เป็นการกู้เงินเพื่อเป็นค่าใช้จ่ายหมุนเวียน กำหนดชำระคืนเสร็จไม่เกิน 12 เดือนนับแต่วันกู้ เว้นแต่มีเหตุพิเศษให้ชำระคืนเสร็จไม่เกิน 18 เดือนเป็นเวลา 3 ปี  9.4 ในกรณีที่เป็นการกู้เงินเพื่อเป็นค่าลงทุน ให้กำหนดชำระหนี้คืนเป็นรายเดือน หรือรายไตรมาส หรือราย  6 เดือน หรือรายปี ตามความสามารถในการชำระหนี้ และที่มาของแหล่งรายได้ของกลุ่มเกษตรกร/วิสาหกิจชุมชน/สหกรณ์ โดยให้ชำระหนี้คืนเสร็จไม่เกิน 3 ปีนับแต่วันกู้  ทั้งนี้ หากกลุ่มเกษตรกร/วิสาหกิจชุมชน/สหกรณ์ไม่สามารถชำระเงินกู้ได้ในเวลาที่กำหนดชำระคืนเงินกู้  หลังครบกำหนดให้ธนาคารเพื่อการเกษตรและสหกรณ์การเกษตรสามารถปรับเงื่อนไขการ กู้เงิน และการเรียกเก็บดอกเบี้ยได้ตามข้อบังคับและวิธีปฏิบัติของธนาคาร  10. ระยะเวลาการดำเนินงาน 3 ปี ตั้งแต่ปีงบประมาณ พ.ศ. 2560 – 2562  11. งบประมาณรวม 236,600,100 บาท (สองร้อยสามสิบหกล้านบาทหกแสนหนึ่งร้อยบาทถ้วน)  12. ผลที่คาดว่าจะได้รับกลุ่มเกษตรกร/วิสาหกิจชุมชน/สหกรณ์ที่เข้าร่วมระบบส่งเสริมการเกษตรแบบแปลงใหญ่สามารถบริหารจัดการการผลิตและการตลาดได้อย่างมีประสิทธิภาพ มีความมั่นคงอาชีพ สามารถพึ่งพาตนเองได้  13. หน่วยงานรับผิดชอบ  13.1 หน่วยงานรับผิดชอบหลัก  1) กรมส่งเสริมการเกษตร  2) สำนักงานปลัดกระทรวงเกษตรและสหกรณ์  3) กรมส่งเสริมสหกรณ์  4) กรมตรวจบัญชีสหกรณ์  5) ธนาคารเพื่อการเกษตรและสหกรณ์การเกษตร  13.2 หน่วยงานสนับสนุน  1) หน่วยงานในสังกัดกระทรวงเกษตรและสหกรณ์  2) หน่วยงานที่เกี่ยวข้อง ได้แก่ สำนักงบประมาณ กระทรวงพาณิชย์ กระทรวงอุตสาหกรรม และภาคเอกชน ฯลฯ  **มติ ครม. :** 1. อนุมัติตามที่ กษ. เสนอ ส่วนเรื่องงบประมาณให้เป็นไปตามความเห็นของ สงป. และให้ กษ. รับความเห็นของ กค. สงป. และ สศช. ไปพิจารณาดำเนินการต่อไปด้วย  2. ให้ กษ. กำหนด Roadmap การดำเนินการและผลสัมฤทธิ์ของโครงการให้ชัดเจน ทั้งนี้ หากการดำเนินโครงการไม่มีความคืบหน้าให้ กษ. พิจารณาทบทวน/เปลี่ยนแปลงแนวทางการดำเนินโครงการดังกล่าว | **หน่วยงานที่รับผิดชอบ** : กษ. (กสก.)  **ประโยชน์ที่ได้รับ :**  กลุ่มเกษตรกร/วิสาหกิจชุมชน/สหกรณ์ที่เข้าร่วมระบบส่งเสริมการเกษตรแบบแปลงใหญ่สามารถบริหารจัดการการผลิตและการตลาดได้อย่างมีประสิทธิภาพ มีความมั่นคงอาชีพ สามารถพึ่งพาตนเองได้  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 34/2559 วันอังคาร ที่ 30 สิงหาคม 2559**

**กระทรวงเกษตรและสหกรณ์**

**เรื่องเพื่อทราบเป็นข้อมูล (กษ. เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **300859**  **เรื่อง** **:** ดัชนีราคาและผลผลิตสินค้าเกษตรเดือนกรกฎาคม 2559 และแนวโน้มเดือนสิงหาคม 2559  **สารัตถะ :** กษ. เสนอ ครม. เพื่อทราบดัชนีราคาและผลผลิตสินค้าเกษตรเดือนกรกฎาคม 2559 และแนวโน้มเดือนสิงหาคม 2559  โดยมีรายละเอียดสรุปได้ ดังนี้  **ภาพรวมราคาสินค้าเกษตร**ของเดือน ก.ค. 59 **เมื่อเปรียบเทียบกับเดือนเดียวกันของปีที่ผ่านมา** พบว่า  ดัชนีราคาสินค้าเกษตร**สูงขึ้น**ร้อยละ 16.19 สินค้าที่ราคาปรับตัว**สูงขึ้น** ได้แก่ ข้าวเปลือกเจ้า สับปะรดโรงงาน  สินค้าที่ราคาปรับตัว**ลดลง** ได้แก่ มันสำปะหลัง **เมื่อเปรียบเทียบกับเดือนมิ.ย. ที่ผ่านมา** ดัชนีราคา**สูงขึ้น**เล็กน้อย ร้อยละ 9.32 โดยสินค้าที่ราคาปรับตัว**สูงขึ้น** ได้แก่ ข้าวเปลือกเจ้า ยางพารา สับปะรดโรงงาน และปาล์มน้ำมัน สินค้าที่ราคาปรับตัว**ลดลง** ได้แก่ มันสำปะหลัง และสุกร  **ภาพรวมด้านการผลิตสินค้าเกษตร เมื่อเปรียบเทียบกับช่วงเดียวกันของปีที่ผ่านมา** ดัชนีผลผลิต**เพิ่มขึ้น**  ร้อยละ 2.31 สินค้าสำคัญที่ผลผลิต**เพิ่มขึ้น** ได้แก่ มันสำปะหลัง สินค้าสำคัญที่ผลผลิต**ลดลง**ได้แก่ ข้าวเปลือกเจ้า ทุเรียน และลองกอง **และเมื่อเปรียบเทียบกับเดือน มิ.ย. ที่ผ่านมา** ดัชนีผลผลิต**ลดลง**ร้อยละ 6.11 สินค้าสำคัญที่ผลผลิต**ลดลง** ได้แก่ ข้าวเปลือกเจ้า สับปะรดโรงงาน ลองกอง เงาะ และมังคุด สินค้าสำคัญที่ผลผลิต**เพิ่มขึ้น** ได้แก่ ยางพารา ทุเรียน และลำไย  **ในเดือน ส.ค. 59** คาดว่าดัชนีผลผลิตจะลดลงเมื่อเปรียบเทียบกับเดือน ส.ค. 58 และลดลงเมื่อเปรียบเทียบกับเดือน ก.ค. 59 สินค้าสำคัญที่ออกสู่ตลาดมากในเดือน ส.ค. 59 ได้แก่ ลำไย ทุเรียน มังคุด และเงาะ  **มติ ครม. :** ทราบตามที่ กษ. เสนอ | **หน่วยงานที่รับผิดชอบ** : กษ. (สศก.)  **ประโยชน์ที่ได้รับ**  เพื่อติดตามและเฝ้าระวังสถานการณ์ด้านราคา และการผลิตสินค้าเกษตร ทำให้ทราบถึงแนวโน้มของปัญหาที่จะเกิดขึ้นในภาคเกษตร  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 34/2559 วันอังคารที่ 30 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **300859**  **เรื่อง** **:** การขอความเห็นชอบต่อร่างเอกสารที่จะมีการลงนามหรือรับรองระหว่างการประชุมสุดยอดอาเซียน ครั้งที่ 28 และครั้งที่ 29 และการประชุมสุดยอดอื่นๆ ที่เกี่ยวข้อง  **สารัตถะ :** กต. เสนอ ครม. พิจารณา ดังนี้  1. ให้ความเห็นชอบต่อร่างเอกสารผลลัพธ์ในข้อ 2 จำนวน 14 ฉบับ และหากมีความจำเป็นต้องแก้ไข ร่างเอกสารในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศไทย ขอให้ กต. ดำเนินการได้โดยไม่ต้องนำเสนอ ครม. เพื่อพิจารณาอีก  2. ให้นายกรัฐมนตรีหรือผู้แทนที่ได้รับมอบหมายร่วมรับรองเอกสาร 13 ฉบับ ตามข้อ 2.1 – 2.13  3. อนุมัติให้ รมว.กต. หรือผู้แทนที่ได้รับมอบหมายลงนามในสารขยายจำนวนภาคีในสนธิสัญญามิตรภาพและความร่วมมือในเอเชียตะวันออกเฉียงใต้ ในข้อ 2.14  โดยมีรายละเอียดสรุปได้ ดังนี้  1. นายกรัฐมนตรีมีกำหนดจะเดินทางไปเข้าร่วมการประชุมสุดยอดอาเซียน ครั้งที่ 28 และครั้งที่ 29 และ การประชุมสุดยอดอื่นๆ ที่เกี่ยวข้อง (The 28th and 29th ASEAN Summits and Related Summits) ซึ่งนอกเหนือจากการประชุมระหว่างผู้นำประเทศสมาชิกอาเซียนแล้ว จะมีการประชุมระหว่างผู้นำประเทศสมาชิกอาเซียนกับผู้นำของประเทศคู่เจรจา ได้แก่ สาธารณรัฐประชาชนจีน (ซึ่งเป็นการประชุมฉลองครบรอบ 25 ปี ความสัมพันธ์อาเซียน – จีน) ญี่ปุ่น สาธารณรัฐเกาหลี อินเดีย สหรัฐอเมริกา และออสเตรเลีย รวมทั้งการประชุมสุดยอดอาเซียนบวกสาม (ASEAN Plus Three - APT) การประชุมสุดยอดเอเชียตะวันออก (East Asia Summit - EAS) และการประชุมสุดยอดอาเซียน – สหประชาชาติ โดยในระหว่างการประชุมดังกล่าวจะมีการลงนามหรือรับรองเอกสารที่เป็นผลลัพธ์ของการประชุมเพื่อให้การประชุมสุดยอดฯ มีผลที่เป็นรูปธรรม  2. การประชุมสุดยอดอาเซียนในครั้งนี้ มีเอกสารผลลัพธ์ทั้งหมด 21 ฉบับ ที่จะมีการลงนามและรับรอง  โดยหน่วยงานที่รับผิดชอบในแต่ละด้านที่เกี่ยวข้อง จะดำเนินการนำเสนอเอกสารเพื่อขอความเห็นชอบจาก ครม. โดยตรง ซึ่งในส่วนของ กต. ขอเสนอร่างเอกสารจำนวน 14 ฉบับ ดังนี้  2.1 **ร่างแผนปฏิบัติการเพื่อดำเนินการตามแถลงการณ์ร่วมว่าด้วยความเป็นหุ้นส่วนทางยุทธศาสตร์ระหว่างอาเซียนกับองค์การสหประชาชาติ ปี ค.ศ. 2016 – 2020 (Plan of Action to Implement the Joint Declaration on Comprehensive Partnership between ASEAN and the UN (2016 - 2020))** ซึ่งผู้นำประเทศสมาชิกอาเซียนและเลขาธิการสหประชาชาติจะพิจารณา**รับรอง** ซึ่งเอกสารดังกล่าวมีสาระสำคัญ เพื่อเป็นกรอบกำหนดแนวทางความร่วมมือระหว่างอาเซียนกับองค์การสหประชาชาติ ในช่วง 5 ปี (ค.ศ. 2016 – 2020)  ภายใต้ความเป็นหุ้นส่วนให้ครอบคลุมทั้งด้านการเมืองความมั่นคง เศรษฐกิจ และสังคมและวัฒนธรรม แผนปฏิบัติการฯ ฉบับใหม่นี้เป็นการต่อยอดแผนงานอาเซียน – สหประชาชาติ ค.ศ. 2015  2.2 **ร่างแผนงานข้อริเริ่มเพื่อการรวมตัวของอาเซียน ฉบับที่ 3 (Initiative for ASEAN Integration (IAI) Work Plan III)** ซึ่งผู้นำประเทศสมาชิกอาเซียนจะพิจารณา**รับรอง** เป็นแผน 5 ปี (ค.ศ. 2016 - 2020)  ซึ่งมีวัตถุประสงค์หลักเพื่อลดช่องว่างการพัฒนาในประเทศกัมพูชา ลาว เมียนมา และเวียดนาม พร้อมเปิดโอกาส ให้อาเซียน พร้อมประเทศคู่เจรจา 6 ประเทศ และประเทศอื่นๆ ภายนอกอาเซียน จัดโครงการเพื่อลดช่องว่าง ในการพัฒนาให้แก่ประเทศต่างๆ ดังกล่าว ใน 5 ยุทธศาสตร์ ได้แก่ อาหารและการเกษตร การอำนวยความสะดวก ทางการค้า วิสาหกิจขนาดกลาง ขนาดย่อมและรายย่อย การศึกษา สุขภาพและสวัสดิภาพ  2.3 **ร่างปฏิญญาเวียงจันทน์ว่าด้วยการรับรองแผนงานข้อริเริ่มเพื่อการรวมตัวของอาเซียน ฉบับที่ 3 (Vientiane Declaration on the Adoption of the Initiative for ASEAN Integration (IAI) Work Plan III)** ซึ่งผู้นำประเทศสมาชิกอาเซียนจะพิจารณา**รับรอง** ซึ่งเอกสารดังกล่าว มีสาระสำคัญเพื่อให้ผู้นำอาเซียนมีเจตนารมณ์ในการให้การรับรองแผนงานข้อริเริ่มเพื่อการรวมตัวของอาเซียน ฉบับที่ 3 ตามข้อ 2.2  2.4 **ร่างแผนแม่บทว่าด้วยความเชื่อมโยงระหว่างกันในอาเซียน ค.ศ. 2025 (Master Plan on ASEAN Connectivity 2025)** ซึ่งผู้นำประเทศสมาชิกอาเซียนจะพิจารณา**รับรอง** เอกสารดังกล่าว มีสาระสำคัญเพื่อกำหนดทิศทางการดำเนินงานเพื่อเสริมสร้างความเชื่อมโยงในอาเซียน สำหรับระยะ 10 ปี (ค.ศ. 2016 – 2025) เพื่อสานต่อ การดำเนินงานภายใต้แผนแม่บทฯ ฉบับเดิม ซึ่งมีผลบังคับใช้ตั้งแต่ ปี ค.ศ. 2010 โดยมอบหมายให้รัฐมนตรีของอาเซียนที่เกี่ยวข้อง เลขาธิการอาเซียน คณะกรรมการประสานงานความเชื่อมโยงระหว่างกันในอาเซียน องค์กรและหน่วยงานต่างๆ ของอาเซียน รวมทั้งผู้ประสานงานระดับชาติ ดำเนินงานโดยหารืออย่างใกล้ชิดกับผู้มีส่วนได้ส่วนเสีย และระดมทรัพยากรที่เพียงพอเพื่อดำเนินการตามแผนแม่บทฯ โดยเป็นส่วนหนึ่งของวิสัยทัศน์ ค.ศ. 2025 อันประกอบด้วยยุทธศาสตร์หลัก 5 ด้าน ได้แก่ โครงสร้างพื้นฐานที่ยั่งยืน นวัตกรรมดิจิตัล โลจิสติกส์ไร้รอยต่อ ความเป็นเลิศ ด้านกฎระเบียบและการเคลื่อนย้ายของประชาชน  2.5 **ร่างปฏิญญาเวียงจันทน์ว่าด้วยการรับรองแผนแม่บทว่าด้วยความเชื่อมโยงระหว่างกันในอาเซียน ค.ศ. 2025** **(Vientiane Declaration on the Adoption of the Master Plan on ASEAN Connectivity 2025)** ซึ่งผู้นำประเทศสมาชิกอาเซียนจะพิจารณา**รับรอง** เอกสารดังกล่าว มีสาระสำคัญเพื่อรับรองแผนแม่บทว่าด้วยความเชื่อมโยงระหว่างกันในอาเซียน ค.ศ. 2025 (MPAC 2025) ตามข้อ 2.4  2.6 **ร่างแถลงการณ์ร่วมของการประชุมสุดยอดอาเซียน-สาธารณรัฐประชาชนจีน ครั้งที่ 19 ในโอกาสครบรอบ 25 ปี ของความสัมพันธ์อาเซียน – สาธารณรัฐประชาชนจีน ก้าวสู่หุ้นส่วนเชิงยุทธศาสตร์อาเซียน – สาธารณรัฐประชาชนจีนที่ใกล้ชิดยิ่งขึ้น (Joint Statement of the 19th ASEAN – China Summit on Commemoration of the 25th Anniversary of ASEAN – China Dialogue Relations)** ซึ่งผู้นำประเทศสมาชิกอาเซียนและผู้นำประเทศสาธารณรัฐประชาชนจีนจะพิจารณา**รับรอง** ทั้งนี้ เอกสารดังกล่าว มีสาระสำคัญคือ  เพื่อแสดงความยินดีกับกิจกรรมเฉลิมฉลองการครบรอบ 25 ปี ของความสัมพันธ์อาเซียน – สาธารณรัฐประชาชนจีน  ยึดมั่นต่อการเสริมสร้างความเป็นหุ้นส่วนเชิงยุทธศาสตร์ของอาเซียนและสาธารณรัฐประชาชนจีนเพื่อผลประโยชน์ร่วมกัน รวมทั้งการดำเนินการตามแผนปฏิบัติการเพื่ออนุวัติการปฏิญญาร่วมว่าด้วยความเป็นหุ้นส่วนเชิงยุทธศาสตร์อาเซียน – สาธารณรัฐประชาชนจีน เพื่อสันติภาพและความมั่งคั่ง ค.ศ. 2016 – 2020 อย่างเต็มที่และมีประสิทธิภาพ  ซึ่งครอบคลุมความร่วมมือทั้งด้านการเมือง และความมั่นคง เศรษฐกิจ และสังคมและวัฒนธรรม รวมทั้งแสดงความ พึงพอใจกับกิจกรรมภายใต้ปีแห่งการแลกเปลี่ยนด้านการศึกษาอาเซียน – สาธารณรัฐประชาชนจีนในปี 2559 และยินดีกับการกำหนดให้ ปี 2560 เป็นปีแห่งความร่วมมือด้านการท่องเที่ยวอาเซียน – สาธารณรัฐประชาชนจีน นอกจากนี้ ยังยืนยันการปฏิบัติตามปฏิญญาว่าด้วยการปฏิบัติของภาคีในทะเลจีนใต้ (DOC) อย่างเต็มที่ และมีประสิทธิภาพ  และการเร่งรัดการเจรจาจัดทำแนวปฏิบัติในทะเลจีนใต้ (Code of Conduct - COC) บนพื้นฐานของฉันทามคติ ตลอดจนยินดีกับการรับรองแถลงการณ์ร่วมของรัฐมนตรีต่างประเทศของประเทศสมาชิกอาเซียนและสาธารณรัฐประชาชนจีนว่าด้วยการปฏิบัติตาม DOC อย่างเต็มที่และมีประสิทธิภาพ เมื่อวันที่ 24 ก.ค. 2559 ณ เวียงจันทน์ สปป.ลาว การจัดตั้งโทรศัพท์สายด่วนระหว่าง กต. เพื่อบริหารจัดการเหตุฉุกเฉินทางทะเลในทะเลจีนใต้และการรับรองแถลงการณ์ร่วมว่าด้วยการใช้ระเบียบปฏิบัติว่าด้วยการเผชิญหน้าอย่างไม่คาดฝัน (CUES) ในทะเลจีนใต้  2.7 **ร่างแถลงการณ์ร่วมว่าด้วยการปฏิบัติตามระเบียบปฏิบัติการว่าด้วยการเผชิญหน้าอย่างไม่คาดฝันในทะเลจีนใต้ (Joint Statement on the Application of the Code for unplanned Encounters at Sea in the South China Sea)** ซึ่งผู้นำประเทศสมาชิกอาเซียนและผู้นำประเทศสาธารณรัฐประชาชนจีนจะพิจารณา**รับรอง** เอกสารดังกล่าว มีสาระสำคัญคือเพื่อยืนยันความมุ่งมั่นในการยึดถือตามหลักการและวัตถุประสงค์ของปฏิญญาว่าด้วยการปฏิบัติของภาคีในทะเลจีนใต้ (DOC) อนุสัญญาสหประชาชาติว่าด้วยกฎหมายทะเล ค.ศ. 1982 (1982 UNCLOS) และความยึดมั่นในวัตถุประสงค์และหลักการของระเบียบปฏิบัติว่าด้วยการเผชิญหน้าอย่างไม่คาดฝันในทะเล ในกรอบการประชุมทหารเรือภูมิภาคมหาสมุทรแปซิฟิกตะวันตก (WPNS) และจะปฏิบัติตามกฎระเบียบว่าด้วยความปลอดภัยของเรือและอากาศยานของกองทัพเรือตามที่ปรากฏในระเบียบปฏิบัติว่าด้วยการเผชิญหน้าอย่างไม่คาดฝันในทะเล (CUES) เมื่อเกิดการเผชิญหน้ากันอย่างไม่คาดฝันในทะเลจีนใต้ เพื่อลดความเสียง เพิ่มความปลอดภัย และส่งเสริมสันติภาพและเสถียรภาพในภูมิภาค  2.8 **ร่างแนวทางสำหรับการสื่อสารสายด่วนระหว่างเจ้าหน้าที่อาวุโสของกระทรวงการต่างประเทศของประเทศสมาขิกอาเซียนและสาธารณรัฐประชาชนจีนในการตอบสนองเหตุฉุกเฉินทางทะเลในการปฏิบัติตามปฏิญญาว่าด้วยการปฏิบัติของภาคีในทะเลจีนใต้ (Guidelines for Hotline Communications Among Senior Officials of the Ministries of Foreign Affairs of ASEAN Member States and China in Response to Maritime Emergencies in the Implementation of the Declaration on the Conduct of Parties in the South China Sea)** ซึ่งผู้นำประเทศสมาชิกอาเซียนและผู้นำประเทศสาธารณรัฐประชาชนจีนจะพิจารณา**รับรอง** เอกสารดังกล่าว มีสาระสำคัญคือ เพื่อกำหนดขอบเขตและขั้นตอนสำหรับการสื่อสารโทรศัพท์สายด่วนระหว่างเจ้าหน้าที่อาวุโสของกระทรวงการต่างประเทศอาเซียน – สาธารณรัฐประชาชนจีน เพื่อส่งเสริมความไว้เนื้อเชื่อใจ ป้องกันและแก้ไขเหตุการณ์ และส่งเสริมสันติภาพ และเสถียรภาพในทะเลจีนใต้ โดยให้อาเซียนและสาธารณรัฐประชาชนจีนกำหนดให้เจ้าหน้าที่อาวุโสเป็นผู้ประสานงานของการสื่อสาร รวมทั้งแลกเปลี่ยนข้อมูลการติดต่อ อาทิ หมายเลขโทรศัพท์ โทรสาร และไปรษณีย์อิเล็กทรอนิกส์ และกำหนดกระบวนการในการสื่อสาร รวมทั้งการประชุมทางไกลผ่านระบบวิดีโอ  2.9 **ร่างแถลงการณ์อาเซียนบวกสามว่าด้วยการส่งเสริมความร่วมมือด้านการพัฒนาอย่างยั่งยืน (ASEAN Plus Three Leaders’ Statement on Promoting Sustainable Development Cooperation)** ซึ่งผู้นำประเทศสมาชิกอาเซียนบวกสามจะพิจารณา**รับรอง** เอกสารดังกล่าว มีสาระสำคัญ เพื่อส่งเสริมความร่วมมือในระดับภูมภาค การลดความยากจนและช่องว่างของระดับการพัฒนาของประเทศต่างๆ การส่งเสริมการพัฒนาอย่างยั่งยืนสำหรับธุรกิจขนาดกลาง ขนาดเล็ก และรายย่อย ความร่วมมือด้านการศึกษาและการท่องเที่ยวแบบยั่งยืน รวมทั้ง การป้องกันและอนุรักษ์มรดกทางวัฒนธรรม  2.10 **ร่างแถลงการณ์อาเซียนบวกสามว่าด้วย “สูงวัยอย่างมีศักยภาพ” (ASEAN Plus Three Statement on Active Ageing)** ซึ่งผู้นำประเทศสมาชิกอาเซียนบวกสามจะพิจารณา**รับรอง** เอกสารดังกล่าว มีสาระสำคัญ เพื่อเป็น การต่อยอดจากปฏิญญากัวลาลัมเปอร์ว่าด้วยเรื่องผู้สูงอายุที่ผู้นำอาเซียนให้การรับรองเมื่อปี 2558 วัตถุประสงค์เพื่อยืนยันเจตนารมณ์ของผู้นำในการส่งเสริมคุณภาพชีวิตที่ดีของผู้สูงอายุในภูมิภาค ส่งเสริมขีดความสามารถของอาเซียนในการรับมือประเด็นสังคมผู้สูงอายุ รวมทั้งส่งเสริมการใช้แนวทางแบบองค์รวม (holistic approach) และเสริมสร้างความเป็นหุ้นส่วนกับทุกภาคส่วนในการจัดการกับประเด็นผู้สูงอายุ เพื่อมุ่งให้ผู้สูงอายุมีความเข้มแข็ง มีพลัง และสามารถพึ่งพาตนเองได้  2.11 **ร่างปฏิญญาเวียงจันทน์ว่าด้วยการส่งเสริมความร่วมมือด้านการพัฒนาโครงสร้างขั้นพื้นฐาน ในเอเชียตะวันออก (Vientiane Declaration on Promoting Infrastructure Development Cooperation in East Asia)** ซึ่งผู้นำประเทศที่เข้าร่วม EAS จะพิจารณา**รับรอง** เอกสารดังกล่าว มีสาระสำคัญเพื่อลดปัญหาความยากจน และการลดช่องว่างด้านการพัฒนาทั้งภายในประเทศและระหว่างประเทศ สนับสนุนการพัฒนาชนบทและชุมชน  การส่งเสริมความร่วมมือด้านความเชื่อมโยงในภูมิภาคเอเชียตะวันออก ความร่วมมือด้านการเงินและการลงทุนในด้านการพัฒนาโครงสร้างขั้นพื้นฐานในภูมิภาค  2.12 **ร่างแถลงการณ์การประชุมสุดยอดเอเชียตะวันออกว่าด้วยการไม่แพร่ขยาย (East Asia Summit Statement on Non-Proliferation)** ซึ่งผู้นำประเทศที่เข้าร่วม EAS จะพิจารณา**รับรอง** เอกสารดังกล่าว  มีสาระสำคัญคือ เป็นแถลงการณ์ฉบับแรกของ EAS ในเรื่องการไม่แพร่ขยายอาวุธนิวเคลียร์เป็นการเฉพาะและเป็นการต่อยอดจาก Chairman’s Statement of the 10th  EAS เมื่อปี 2558 ที่สนับสนุนให้คราบสมุทรเกาหลีปลอดจากอาวุธนิวเคลียร์ และให้เกาหลีเหนือปฏิบัติตามข้อมติคณะมนตรีความมั่นคงแห่งสหประชาชาติเพื่อเน้นย้ำพันธกรณีระหว่างประเทศและความร่วมมือในด้านการไม่แพร่ขยายอาวุธนิวเคลียร์ พร้อมทั้งสนับสนุนการปฏิบัติตามสนธิสัญญาว่าด้วยเขตปลอดอาวุธนิวเคลียร์ในเอเชียตะวันออกเฉียงใต้ และเครือข่ายของหน่วยงานกำกับดูแลการใช้พลังงานปรมาณูในภูมิภาคอาเซียน  2.13 **ร่างปฏิญญาการประชุมสุดยอดเอเชียตะวันออกว่าด้วยการเสริมสร้างความเข้มแข็งในการสนองตอบ ผู้ย้ายถิ่นฐานในสภาวะวิกฤติและการค้ามนุษย์ (East Asia Summit Declaration on Strengthening Responses to Migrants in Crisis and Trafficking in Persons)** ซึ่งผู้นำประเทศที่เข้าร่วม EAS จะพิจารณา**รับรอง** เอกสารดังกล่าว มีสาระสำคัญคือการส่งเสริมและปกป้องสิทธิมนุษยชนและเสรีภาพขั้นพื้นฐานของผู้ย้ายถิ่นฐาน เน้นย้ำถึงพันธกรณีที่มีต่อหลักการและค่านิยมที่ยึดถือกันระหว่างประเทศ รวมทั้งกฎหมายระหว่างประเทศที่เกี่ยวข้องในการคุ้มครองและดูแลผู้โยกย้ายถิ่นฐาน เหยื่อการค้ามนุษย์ ผู้ลี้ภัย รวมทั้งสนับสนุนความร่วมมือระหว่างประเทศที่เข้าร่วม EAS และองค์กรระดับภูมภาคในการรับมือกับประเด็นการโยกย้ายถิ่นฐานและการค้ามนุษย์  2.14 **ร่างสารขยายจำนวนภาคีในสนธิสัญญามิตรภาพและความร่วมมือในเอเชียตะวันออกเฉียงใต้ (Instrument of Extension of the Treaty of Amity and Cooperation in Southeast Asia) 4 ฉบับ**  ซึ่งรัฐมนตรีต่างประเทศอาเซียนจะพิจารณา**ลงนาม** เอกสารดังกล่าว มีสาระสำคัญคือ เป็นตราสารที่จัดทำขึ้นเพื่อรับรองการเข้าร่วมเป็นอัครภาคีอย่างเป็นทางการในสนธิสัญญามิตรภาพและความร่วมมือในเอเชียตะวันออกเฉียงใต้ของ  4 ประเทศ ได้แก่ อิหร่าน โมร็อกโก อียิปต์ และชิลี ซึ่งเป็นประเทศที่ได้รับความเห็นชอบให้เข้าร่วมเป็นภาคีสนธิสัญญาฯ จากที่ประชุมรัฐมนตรีต่างประเทศอาเซียน ครั้งที่ 49 เมื่อวันที่ 24 ก.ค. 2559 ณ เวียงจันทน์ ทั้งนี้ สปป.ลาว ในฐานะประธานอาเซียนมีความประสงค์ที่จะจัดพิธีลงนามสารขยายจำนวนภาคีในสนธิสัญญาฯ โดยรัฐมนตรีว่าการกระทรวง การต่างประเทศของประเทศสมาชิกอาเซียนทั้ง 10 ประเทศ ในช่วงการประชุมสุดยอดอาเซียนในครั้งนี้  **มติ ครม. :** อนุมัติและเห็นชอบตามที่ กต. เสนอ และให้ กต. รับความเห็นของ วท. และ สศช. ไปพิจารณาดำเนินการด้วย ทั้งนี้ หากมีความจำเป็นต้องแก้ไขปรับปรุงร่างเอกสารที่จะมีการลงนามหรือรับรองระหว่างการประชุมสุดยอดอาเซียน ครั้งที่ 28 และครั้งที่ 29 และการประชุมสุดยอดอื่นๆ ที่เกี่ยวข้อง ที่ไม่ใช่สาระสำคัญหรือกระทบต่อผลประโยชน์ ของประเทศไทยและไม่ขัดกับหลักการที่ ครม. ได้ให้ความเห็นชอบไว้ ให้ กต. นำเสนอ ครม. ทราบภายหลัง พร้อมทั้งชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าวตามหลักเกณฑ์ของมติ ครม. เมื่อวันที่ 30 มิ.ย. 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) ด้วย | **หน่วยงานที่รับผิดชอบ** : กต./กษ. (สกต.)  **ประโยชน์ที่ได้รับ :**  เพื่อให้การประชุมสุดยอดอาเซียน ครั้งที่ 28 และครั้งที่ 29 และการประชุมสุดยอดอื่นๆ ที่เกี่ยวข้อง มีผลเป็นรูปธรรม  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 34/2559 วันอังคารที่ 30 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **300859**  **เรื่อง** **:** การร่วมรับรองเอกสารภายใต้ความรับผิดชอบของคณะมนตรีประชาคมเศรษฐกิจอาเซียน  **สารัตถะ :** พณ. เสนอ ครม. พิจารณา ดังนี้  1. ให้ความเห็นชอบต่อแผนปฏิบัติการรายสาขาภายใต้แผนงานประชาคมเศรษฐกิจอาเซียน 2025 (AEC Blueprint 2025) จำนวน 10 ฉบับ และหากมีความจำเป็นต้องปรับปรุงแก้ไขที่ไม่ใช่สาระสำคัญหรือไม่ขัดต่อผลประโยชน์ของไทย ขอให้ พณ. ดำเนินการต่อไปได้โดยไม่ต้องขอความเห็นชอบจาก ครม. อีก  2. อนุมัติให้รองนายกรัฐมนตรีหรือผู้แทนที่ได้รับมอบหมายให้การรับรองแผนปฏิบัติการรายสาขาภายใต้แผนงานประชาคมเศรษฐกิจอาเซียน 2025 (AEC Blueprint 2025) จำนวน 21 ฉบับ และกรอบการตรวจสอบและประเมินผลสำหรับ AEC Blueprint 2025 (AEC 2025 Monitoring & Evaluation Framework)  โดยมีรายละเอียดสรุปได้ ดังนี้  1. ครม. มีมติเมื่อวันที่ 18 ส.ค. 2558 เห็นชอบต่อร่างแผนงานประชาคมเศรษฐกิจอาเซียน 2025 (ASEAN Economic Community 2025 Blueprint) ซึ่งเป็นเอกสารที่กำหนดทิศทางการรวมตัวทางเศรษฐกิจของอาเซียน ในระยะ 10 ปีข้างหน้า (2016-2025) โดยมุ่งเน้นการเพิ่มประสิทธิภาพของมาตรการการรวมกลุ่มเศรษฐกิจในปัจจุบันและแนวทางการรับมือต่อประเด็นความท้าทายใหม่ๆ ที่อาเซียนอาจต้องเผชิญในอนาคต อันเป็นผลจากการเปลี่ยนแปลงสภาวการณ์ทางเศรษฐกิจทั้งในระดับภูมิภาคและระดับโลก ซึ่งครอบคลุมการดำเนินงานเพื่อให้บรรลุเป้าหมายใน 5 ด้าน ได้แก่ (1) เศรษฐกิจที่มีการรวมตัวและเชื่อมโยงในระดับสูง (2) มีความสามารถในการแข่งขัน มีนวัตกรรม และมีพลวัต (3) ส่งเสริมการเชื่อมโยงด้านเศรษฐกิจและการรวมตัวรายสาขา (4) ความสามารถในการปรับตัว ครอบคลุมทุกภาคส่วนและมีประชาชนเป็นศูนย์กลาง และ (5) การเป็นส่วนสำคัญของประชาคมโลก  2. ครม. มีมติเมื่อวันที่ 30 ก.ย. 2558 รับทราบผลการประชุมรัฐมนตรีเศรษฐกิจอาเซียน (AEM) ครั้งที่ 47 และการประชุมอื่นๆ ที่เกี่ยวข้อง ระหว่างวันที่ 20-25 ส.ค. 2558 ณ กรุงกัวลาลัมเปอร์ ประเทศมาเลเซีย  โดยในการประชุมดังกล่าวสมาชิกอาเซียนได้ให้การรับรองในหลักการร่างแผนประชาคมเศรษฐกิจอาเซียน 2025  3. ครม. มีมติเมื่อวันที่ 15 ธ.ค. 2558 รับทราบผลการประชุมด้านเศรษฐกิจในช่วงการประชุมสุดยอดอาเซียน ครั้งที่ 27 และการประชุมอื่นๆ ที่เกี่ยวข้องเมื่อวันที่ 20-22 พ.ย. 2558 ณ กรุงกัวลาลัมเปอร์ ประเทศมาเลเซีย  โดยในส่วนของการประชุมคณะมนตรีประชาคมเศรษฐกิจอาเซียน (AEC Council) ครั้งที่ 14 ที่ประชุมเห็นชอบแผนงานประชาคมเศรษฐกิจอาเซียนปี 2025 เพื่อให้ผู้นำอาเซียนพิจารณารับรองและประกาศในช่วงระหว่างการประชุมสุดยอดอาเซียน ครั้งที่ 27 และเน้นย้ำให้คณะกรรมการสาขาด้านเศรษฐกิจเร่งจัดทำแผนปฏิบัติการเชิงยุทธศาสตร์ในสาขาต่างๆ ให้แล้วเสร็จภายในไตรมาสแรกของปี 2559  4. ครม. มีมติเมื่อวันที่ 26 ก.ค. 2559 เห็นชอบเอกสารในการประชุมรัฐมนตรีเศรษฐกิจอาเซียน (ASEAN Economic Ministers : AEM) ครั้งที่ 48 และการประชุมอื่นๆที่เกี่ยวข้อง ระหว่างวันที่ 2-7 ส.ค. 2559 ณ นครหลวงเวียงจันทน์ สาธารณรัฐประชาธิปไตยประชาชนลาว จำนวน 21 ฉบับ ซึ่งรวมถึงแผนปฏิบัติการรายสาขาภายใต้ AEC Blueprint 2025 จำนวน 11 ฉบับ และกรอบการตรวจสอบและประเมินผลสำหรับ AEC Blueprint 2025 (AEC 2025 Monitoring & Evaluation Framework) และอนุมัติให้ รมว.พณ. หรือผู้แทนที่ได้รับมอบหมายร่วมรับรองเอกสารดังกล่าว  5. ครม. มีมติเมื่อวันที่ 23 ส.ค. 2559 รับทราบผลการประชุมรัฐมนตรีเศรษฐกิจอาเซียน (ASEAN Economic Ministers : AEM) ครั้งที่ 48 และการประชุมอื่นๆ ที่เกี่ยวข้อง เมื่อวันที่ 2-6 ส.ค. 2559 ณ เวียงจันทน์ สาธารณรัฐประชาธิปไตยประชาชนลาว โดยในการประชุมดังกล่าวได้มีการรับรองแผนปฏิบัติการรายสาขาภายใต้ AEC Blueprint 2025 จำนวน 9 ฉบับ  6. ผู้นำอาเซียนได้ประกาศแผนงานประชาคมเศรษฐกิจอาเซียนปี 2025 (AEC Blueprint 2025) ระหว่าง การประชุมสุดยอดอาเซียน ครั้งที่ 27 เมื่อเดือน พ.ย. 2558 (ตามข้อ 3) ซึ่งเป็นการกำหนดทิศทางการดำเนินงาน ด้านเศรษฐกิจในระยะ 10 ปีข้างหน้า (ปี 2016-2025) และองค์กรรายสาขาของอาเซียนที่เกี่ยวข้องได้จัดทำแผนปฏิบัติการรายสาขา (Strategic Action Plan : SAP) เพื่อดำเนินการตามทิศทางที่ระบุไว้ในแผนฯ เรียบร้อยแล้ว โดย**คณะมนตรีประชาคมเศรษฐกิจอาเซียน (AEC Council) ในฐานะผู้ดูแลภาพรวมการดำเนินการด้านเศรษฐกิจของอาเซียนจะให้การรับรองเอกสารดังกล่าว ก่อนการประชุมสุดยอดอาเซียน ครั้งที่ 28 และ 29 ระหว่างวันที่  5 – 8 ก.ย. 2559** ซึ่งในส่วนของไทยผู้ทำหน้าที่ AEC Council คือ รองนายกรัฐมนตรีด้านเศรษฐกิจ  7. เอกสารที่จะมีการรับรองโดย AEC Council ประกอบด้วยเอกสาร**แผนปฏิบัติการรายสาขาซึ่งเป็นแผนรายละเอียดในการดำเนินงานตามประเด็นต่างๆ ภายใต้แผนงานประชาคมเศรษฐกิจอาเซียน 2025 จำนวน 21 ฉบับ และกรอบการตรวจสอบ และประเมินผลสำหรับ AEC Blueprint 2025 จำนวน 1 ฉบับ ดังนี้**  7.1 **แผนปฏิบัติการรายสาขาภายใต้แผนงานประชาคมเศรษฐกิจอาเซียน 2025 (AEC Blueprint 2025) จำนวน 21 ฉบับ** ซึ่งเป็นแผนรายละเอียดในการดำเนินงานตามประเด็นต่างๆ ภายใต้แผนงานประชาคมเศรษฐกิจอาเซียน 2025 ที่ผู้นำได้ให้การรับรองเมื่อเดือน พ.ย. 2558 ประกอบด้วย  7.1.1 **แผนปฏิบัติการรายสาขาที่หน่วยงานผู้รับผิดชอบได้ร่วมกับสมาชิกอาเซียนดำเนินการจัดทำ** จำนวน 10 ฉบับ ดังนี้  1) **แผนยุทธศาสตร์ด้านการขนส่งอาเซียน (ASEAN Transport Strategic Plan 2016-2025)** ประกอบด้วยความร่วมมือ 5 สาขา ได้แก่ (1) การขนส่งทางอากาศ (2) การขนส่งทางบก (3) การขนส่งทางน้ำ (4) การขนส่งที่ยั่งยืน และ (5) การอำนวยความสะดวกด้านการขนส่ง  2) **แผนแม่บท ICT ของอาเซียน (ASEAN ICT Masterplan 2020)** ประกอบด้วย 8 ยุทธศาสตร์ ได้แก่ (1) การรวมตัวและการปรับเปลี่ยนทางเศรษฐกิจ (2) การรวมตัวและการสร้างพลังของประชาชน ด้วย ICT (3) การสร้างนวัตกรรม (4) การพัฒนาโครงสร้างพื้นฐาน ICT (5) การพัฒนาทุนมนุษย์ (6) ICT ในตลาดเดียว (7) สื่อและเนื้อหารูปแบบ และ (8) ความมั่นคงความปลอดภัยทางสารสนเทศและการรับรองความปลอดภัย  3) **แผนปฏิบัติการความร่วมมือด้านพลังงานอาเซียน (ASEAN Plan of Action for Energy Cooperation 2016-2025)** ประกอบด้วย ความร่วมมือด้านพลังงาน 7 สาขา ได้แก่ (1) โครงข่ายสายส่งไฟฟ้าอาเซียน (2) โครงการขนส่งก๊าซธรรมชาติอาเซียน (3) ด้านถ่านหินและเทคโนโลยีถ่านหินสะอาด  (4) ด้านประสิทธิภาพและอนุรักษ์พลังงาน (5) ด้านพลังงานทดแทน (6) ด้านนโยบายและแผนพลังงาน และ (7) ด้านพลังงานนิวเคลียร์เพื่อสันติ  4) **วิสัยทัศน์และแผนยุทธศาสตร์ความร่วมมือด้านอาหาร การเกษตรและป่าไม้ (Vision and Strategic Plan for ASEAN Cooperation in Food, Agriculture and Forestry 2016-2025)** ประกอบด้วย 7 ยุทธศาสตร์ ได้แก่ (1) การเพิ่มปริมาณและคุณภาพของการผลิตอย่างยั่งยืนโดยใช้เทคโนโลยีสีเขียว  (2) การอำนวยความสะดวกทางการค้า (3) การสร้างความเชื่อมั่นเรื่องความมั่นคงทางอาหาร (4) การรับมือต่อ การเปลี่ยนแปลงสภาพภูมิอากาศ (5) การให้ความช่วยเหลือด้านทรัพยากรการผลิตแก่ผู้ผลิตรายย่อยและ SME ในการปรับปรุงประสิทธิภาพการผลิตเพื่อให้ตรงตามมาตรฐานโลกและการแข่งขัน (6) การสร้างความเข้มแข็งในการทำงานร่วมกันของอาเซียนทั้งในระดับโลกและระดับภูมิภาค และ (7) การส่งเสริมด้านการบริหารจัดการป่าไม้อย่างยั่งยืน  5) **ยุทธศาสตร์ด้านการท่องเที่ยวอาเซียน (ASEAN Tourism Strategic Plan 2016-2025)** ประกอบด้วยกลยุทธ์ 2 กลยุทธ์ ได้แก่ (1) การเพิ่มขีดความสามารถในการแข่งขันของอาเซียนให้เป็นจุดหมายปลายทางเดียวกันในการท่องเที่ยว และ (2) การสร้างความเชื่อมั่นต่อการเติบโตด้านการท่องเที่ยวของอาเซียนอย่างยั่งยืนและครอบคลุมในทุกมิติ  6) **แผนปฏิบัติการความร่วมมือด้านแร่ธาตุอาเซียน ฉบับที่ 3 (ASEAN Minerals Cooperation Action Plan-III 2016-2025)** ประกอบด้วย 4 ยุทธศาสตร์การดำเนินงาน ได้แก่ (1) การอำนวยความสะดวกและเสริมสร้างการค้าและการลงทุนด้านแร่ (2) การส่งเสริมการพัฒนาด้านแร่อย่างยั่งยืน (3) การเสริมสร้างความสามารถของบุคลากร (4) ยุทธศาสตร์ด้านฐานข้อมูลแร่  7) **แผนปฏิบัติการอาเซียนว่าด้วยวิทยาศาสตร์ เทคโนโลยีและนวัตกรรม (ASEAN Plan of Action on Science, Technology and Innovation 2016-2025)** ประกอบด้วยยุทธศาสตร์ 5 ด้าน ได้แก่  (1) การสร้างความร่วมมือระหว่างภาครัฐและเอกชนเพื่อสร้างระบบการจัดการด้านวิทยาศาสตร์ เทคโนโลยีและนวัตกรรมที่มีประสิทธิภาพ (2) การส่งเสริมการเคลื่อนย้ายนักวิทยาศาสตร์และนักวิจัย (3) การเสริมสร้างระบบนวัตกรรมและการเป็นหุ้นส่วนกับประเทศคู่เจรจา (4) การสร้างความตระหนักรู้ต่อสาธารณะและวัฒนธรรมด้านวิทยาศาสตร์ เทคโนโลยีและนวัตกรรม  8) **แผนปฏิบัติการเชิงยุทธศาสตร์การบูรณาการด้านการเงินอาเซียน 2025 (AEC 2025 Strategic Action Plans for Financial Integration from 2016-2025)** ครอบคลุมวัตถุประสงค์ 3 ด้าน ได้แก่ (1) การรวมตัวของภาคการเงิน (2) การเข้าถึงบริการทางการเงิน และ (3) การมีเสถียรภาพทางการเงินในภูมิภาค โดยมีการดำเนินงานเพื่อให้บรรลุเป้าหมายในแต่ละวัตถุประสงค์  9) **แผนปฏิบัติการเชิงยุทธศาสตร์ด้านภาษีอากร (Strategic Action Plan 2016-2025 for ASEAN Taxation Cooperation)** ประกอบด้วย 6 กลยุทธ์ ได้แก่ (1) ความพยายามร่วมกันที่จะสนับสนุน การดำเนินการเพื่อจัดทำความตกลงอนุสัญญาภาษีซ้อนให้แล้วเสร็จและการปรับปรุงเครือข่ายความตกลงเพื่อแก้ไขปัญหาการเก็บภาษีซ้ำซ้อน (2) การดำเนินการในการขยายขอบเขตโครงสร้างภาษีหัก ณ ที่จ่าย (3) การปรับปรุงการปฏิบัติงานในการแลกเปลี่ยนข้อมูลให้สอดคล้องกับมาตรฐานสากล (4) การแก้ปัญหาการปรับรายได้ฐานภาษีและโยกย้ายกำไร  (5) การสำรวจความเป็นไปได้ในการนำหมายเลขประจำตัวของผู้เสียภาษีโลกมาใช้ และ (6) การสร้างความร่วมมือเพื่อจัดเก็บภาษีสรรพสามิตและแบ่งปันข้อมูลเกี่ยวกับสินค้าทั่วไปที่สามารถจัดเก็บภาษีสรรพสามิตระหว่างประเทศสมาชิก  10) **แผนงานเรื่องแนวปฏิบัติที่ดีในการออกกฎระเบียบของอาเซียน (ASEAN Work Plan on Good Regulatory Practice 2016-2025)** ประกอบด้วย (1) การจัดทำหลักการเรื่องแนวปฏิบัติที่ดีในการออกกฎระเบียบ (GRP) ของอาเซียนให้แล้วเสร็จและเสนอระดับนโยบายให้การรับรอง (2) การจัดตั้งหรือเสริมสร้าง ความเข้มแข็งให้กับกลไกสนับสนุนการดำเนินงานตาม GRP ทั้งในระดับภูมิภาคและระดับประเทศ (3) การดำเนินโครงการนำร่อง GRP ในสาขาที่กำหนดเป็นยุทธศาสตร์ของภูมิภาค และ (4) การดำเนินกิจกรรมสร้างความตระหนักรู้และเสริมสร้างขีดความสามารถในการนำหลัก GRP ไปใช้  7.1.2 **แผนปฏิบัติการรายสาขาภายใต้ความรับผิดชอบของรัฐมนตรีเศรษฐกิจอาเซียน (AEM)** จำนวน 11 ฉบับ ซึ่ง ครม. ได้มีมติให้ความเห็นชอบเอกสารและอนุมัติให้ รมว.พณ. หรือผู้แทนที่ได้รับมอบหมาย ร่วมรับรองเอกสารดังกล่าว (ตามข้อ 4)  7.2 **กรอบการตรวจสอบและประเมินผลสำหรับ AEC Blueprint 2025 (AEC 2025 Monitoring & Evaluation Framework)** ซึ่ง ครม. ได้มีมติให้ความเห็นชอบเอกสารแล้ว (ตามข้อ 4) โดยเอกสารดังกล่าวเป็นกรอบและวิธีการในการประเมินผลการดำเนินงานตาม AEC Blueprint 2025 โดยเป็นการเพิ่มประสิทธิภาพระบบการติดตามผลการดำเนินการแบบเดิม AEC 2015 Scorecard โดยกำหนดให้มีกลไกและวิธีการประเมินผลตั้งแต่ระดับผลผลิต (output) ผลลัพธ์ (outcome) และผลกระทบ (impact)  8. พณ. ในฐานะหน่วยงานประสานงานประชาคมเศรษฐกิจอาเซียนได้มีการประสานและหารือกับหน่วยงานที่เกี่ยวข้องมาอย่างต่อเนื่อง สำหรับแผนปฏิบัติการตามข้อ 7.1.1 ลำดับที่ 1 – 9 หน่วยงานที่รับผิดชอบเป็นผู้เจรจาจัดทำร่วมกับสมาชิกอาเซียน ส่วนแผนปฏิบัติการลำดับที่ 10 พณ. ได้ประสานหารือกับหน่วยงานที่เกี่ยวข้องแล้วไม่มีข้อขัดข้องต่อแผนงานดังกล่าว  9. สาระของเอกสารดังกล่าวไม่ก่อให้เกิดพันธกรณีภายใต้บังคับของกฎหมายระหว่างประเทศ **จึงไม่เป็นสนธิสัญญาตามกฎหมายระหว่างประเทศ และไม่เข้าข่ายเป็นหนังสือสัญญาตามมาตรา 23 ของรัฐธรรมนูญ แห่งราชอาณาจักรไทย (ฉบับชั่วคราว) พ.ศ. 2557 รวมทั้งจะไม่มีการลงนาม**เอกสารดังกล่าว  **มติ ครม. :** เห็นชอบและอนุมัติทั้ง 2 ข้อ ตามที่ พณ. เสนอ และให้ พณ. รับความเห็นของ ธปท. สศช. และสำนักงาน ก.พ.ร. ไปพิจารณาดำเนินการต่อไปด้วย ทั้งนี้ หากมีความจำเป็นต้องแก้ไขปรับปรุงเอกสารฯ ในส่วนที่ไม่ใช่สาระสำคัญและไม่ขัดกับหลักการที่ ครม. ได้อนุมัติหรือให้ความเห็นชอบไว้ ให้สามารถดำเนินการได้โดยให้นำเสนอ ครม.  ทราบภายหลัง พร้อมทั้งให้ชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าวตมหลักเกณฑ์ของมติ ครม. เมื่อวันที่ 30 มิ.ย. 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) ด้วย | **หน่วยงานที่รับผิดชอบ** : พณ./กษ. (สกต.)  **ประโยชน์ที่ได้รับ :**  เพื่อดำเนินการตามทิศทางที่ระบุไว้ในแผนฯ  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 34/2559 วันอังคารที่ 30 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **300859**  **เรื่อง** **:** แนวทางการบริหารจัดการตลาดมันสำปะหลัง ปี 2559/60  **สารัตถะ :** พณ. เสนอ ครม. พิจารณาอนุมัติแนวทางการบริหารจัดการตลาดมันสำปะหลัง ปี 2559/2560 จำนวน 4 โครงการ ได้แก่ (1) โครงการลดดอกเบี้ยเงินกู้ให้เกษตรกรผู้ปลูกมันสำปะหลัง ปี 2559/60 (2) โครงการเพิ่มประสิทธิภาพ การเพาะปลูกมันสำปะหลังในระบบน้ำหยด ปี 2559/60 (3) โครงการสินเชื่อเพื่อยกระดับมาตรฐานการผลิต และการแปรรูปมันสำปะหลัง ปี 2559/60 และ (4) โครงการสินเชื่อเพื่อรวบรวมมันสำปะหลังและสร้างมูลค่าเพิ่ม โดยสถาบันเกษตรกร ปี 2559/60 กรอบวงเงินงบประมาณรวม 567.725 ล้านบาท  โดยมีรายละเอียดสรุปได้ ดังนี้  1. **โครงการลดดอกเบี้ยเงินกู้ให้เกษตรกรผู้ปลูกมันสำปะหลัง ปี 2559/60** เพื่อช่วยลดภาระดอกเบี้ยแก่เกษตรกรผู้ปลูกมันสำปะหลัง **เป้าหมาย** เกษตรกรลูกค้า ธ.ก.ส. และ/หรือสมาชิกสหกรณ์ภาคการเกษตร  จำนวน 310,000 ราย โดยเกษตรกรจะได้ลดดอกเบี้ยเงินกู้อัตราร้อยละ 3 ต่อปี รัฐชดเชยดอกเบี้ยแก่ ธ.ก.ส. จากต้นเงินกู้ รายละไม่เกิน 80,000 บาทแรก ระยะเวลาไม่เกิน 6 เดือน ระยะเวลาโครงการ 1 ม.ค. 2559 – 30 ก.ย. 2560 วงเงินดอกเบี้ยที่ขอชดเชยจากรัฐบาล 372 ล้านบาท  **2. โครงการเพิ่มประสิทธิภาพการเพาะปลูกมันสำปะหลังในระบบน้ำหยด ปี 2559/60** เพื่อสนับสนุนเงินทุนในการพัฒนาการผลิตของเกษตรกร โดยใช้เทคโนโลยีที่เหมาะสมในการเพิ่มผลิตภาพการผลิต (Productivity) **เป้าหมาย** เกษตรกรลูกค้า ธ.ก.ส.หรือสมาชิกสหกรณ์ภาคการเกษตร จำนวน 10,000 ราย โดย ธ.ก.ส.จะจ่ายเงินกู้แก่เกษตรกรรายละไม่เกิน 230,000 บาท ชำระคืนไม่เกิน 5 ปี นับแต่วันรับเงินกู้ คิดดอกเบี้ยในอัตราร้อยละ 4 ต่อปี และรัฐบาลชดเชยดอกเบี้ยให้ ธ.ก.ส. เพิ่มเติมในอัตรา FDR+1 ต่อปี เป็นระยะเวลาไม่เกิน 24 เดือน นับแต่วันรับเงินกู้ แต่ไม่เกิน  31 ต.ค. 2562 ระยะเวลาโครงการ 1 ธ.ค. 2559 – 31 ธ.ค. 2562 วงเงินสินเชื่อ 2,300 ล้านบาท ใช้เงินทุนจาก  ธ.ก.ส. วงเงินดอกเบี้ยที่ขอชดเชยจากรัฐบาล 102.35 ล้านบาท  **3. โครงการสินเชื่อเพื่อยกระดับมาตรฐานการผลิตและการแปรรูปมันสำปะหลัง ปี 2559/60** เพื่อสนับสนุนสินเชื่อแก่เกษตรกรและสถาบันเกษตรกร ในการจัดหาเครื่องมือ เครื่องจักรเพาะปลูก เป็นการเพิ่มประสิทธิภาพและยกระดับมาตรฐานในการผลิต รวบรวม/แปรรูปมันสำปะหลัง **เป้าหมาย** เกษตรกร และสถาบันเกษตรกร กู้เงินได้ไม่เกินรายละ 1 ล้านบาท และสหกรณ์ภาคการเกษตร กลุ่มเกษตรกร และวิสาหกิจชุมชน กู้เงินได้ไม่เกินรายละ 20 ล้านบาท โดย ธ.ก.ส.คิดดอกเบี้ยในอัตราปกติตามชั้นลูกค้า รัฐบาลชดเชยดอกเบี้ยให้ ธ.ก.ส. อัตราร้อยละ 3 ต่อปี ระยะเวลาไม่เกิน 24 เดือนระยะเวลาโครงการ 1 ธ.ค. 2559 - 31 ธ.ค. 2562วงเงินสินเชื่อ 1,000 ล้านบาท ใช้เงินทุนจาก ธ.ก.ส. วงเงินดอกเบี้ยที่ขอชดเชยจากรัฐบาล 60 ล้านบาท  **4. โครงการสินเชื่อเพื่อรวบรวมมันสำปะหลังและสร้างมูลค่าเพิ่มโดยสถาบันเกษตรกร ปี 2559/60** เพื่อสนับสนุนสินเชื่อให้กับสถาบันเกษตรกรนำไปใช้เป็นเงินทุนหมุนเวียนในการรวบรวมหรือรับซื้อหัวมันสด มันเส้นจากเกษตรกร และ/หรือแปรรูปเพื่อสร้างมูลค่าเพิ่มผลิตภัณฑ์มันสำปะหลัง **เป้าหมาย** สนับสนุนสินเชื่อแก่สถาบันเกษตรกร เพื่อรวบรวมหรือรับซื้อมันสำปะหลังสด มันสำปะหลังเส้นจากเกษตรกร และ/หรือแปรรูปเพื่อสร้างมูลค่าเพิ่มผลิตภัณฑ์สำปะหลัง โดย ธ.ก.ส.คิดดอกเบี้ยเงินกู้จากสถาบันเกษตรกรในอัตราร้อยละ 1 ต่อปี และรัฐบาลชดเชยดอกเบี้ยให้ ธ.ก.ส. เพิ่มเติมในอัตราร้อยละ FDR+1 ต่อปี ระยะเวลาไม่เกิน 12 เดือน นับแต่วันรับเงินกู้ แต่ไม่เกินวันที่ 31 พ.ค. 2561ระยะเวลาโครงการ 1 ธ.ค. 2559 – 31 ก.ค. 2561 วงเงินสินเชื่อ 1,500 ล้านบาท ใช้เงินทุนจาก ธ.ก.ส. วงเงินดอกเบี้ยที่ขอชดเชยจากรัฐ 33.375 ล้านบาท  **มติ ครม. :** อนุมัติแนวทางการบริหารจัดการตลาดมันสำปะหลัง ปี 2559/60 จำนวน 4 โครงการ ตามที่ พณ. เสนอ ได้แก่ (1) โครงการลดดอกเบี้ยเงินกู้ให้เกษตรกรผู้ปลูก มันสำปะหลัง ปี 2559/60 (2) โครงการเพิ่มประสิทธิภาพ การเพาะปลูกมันสำปะหลังในระบบน้ำหยด ปี 2559/60 (3) โครงการสินเชื่อเพื่อยกระดับมาตรฐานการผลิตและ การแปรรูปมันสำปะหลัง ปี 2559/60 และ (4) โครงการสินเชื่อเพื่อรวบรวมมันสำปะหลังและสร้างมูลค่าเพิ่มโดยสถาบันเกษตรกร ปี 2559/60 | **หน่วยงานที่รับผิดชอบ** : พณ./กษ. (สศก./กสก./กสส.)  **ประโยชน์ที่ได้รับ :**  เพื่อเป็นการบรรเทาความเดือดร้อนและลดภาระแก่เกษตรกร ผู้ปลูกมันสำปะหลัง สนับสนุนให้เกษตรกรมีศักยภาพในการเพิ่มผลิตภาพการผลิตและคุณภาพของผลผลิต รวมทั้งเป็นการเปิดโอกาสให้เกษตรกร กลุ่มเกษตรกร สถาบันเกษตรกร ได้มีเงินทุนในการบริหารจัดการ  เพิ่มช่องทางการจำหน่ายสินค้า การแปรรูปผลผลิตจากมันสำปะหลังให้มากขึ้นทำให้เกษตรกรจำหน่ายผลผลิตได้หลากหลายและได้**ราคา**ที่ดี  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 34/2559 วันอังคารที่ 30 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **300859**  **เรื่อง** **:** ขอรับการสนับสนุนงบประมาณดำเนินการโครงการบุรณาการการขุดลอกแหล่งน้ำ  **สารัตถะ :** มท. เสนอ ครม. พิจารณาอนุมัติงบประมาณรายจ่ายประจำปีงบประมาณ พ.ศ. 2559 เพิ่มเติม งบกลาง รายการเงินสำรองจ่ายเพื่อกรณีฉุกเฉินหรือจำเป็น วงเงิน 143,545,100 บาท ให้ มท. โดยกรมป้องกันและบรรเทา สาธารณภัย เป็นค่าใช้จ่ายในการดำเนินการโครงการบูรณาการการขุดลอกแหล่งน้ำ เพื่อเพิ่มประสิทธิภาพการระบายน้ำในฤดูฝน และกักเก็บน้ำไว้ใช้ประโยชน์ในการอุปโภค บริโภค และการเกษตรสำหรับช่วงปลายฤดูฝนได้อย่างมีประสิทธิภาพ และไม่ทำลายระบบนิเวศทางธรรมชาติ ต่อไป  โดยมีรายละเอียดสรุปได้ ดังนี้  1. ครม. ได้มีมติเมื่อวันที่ 16 พ.ค. 2559 เห็นชอบให้ดำเนินการโครงการบูรณาการการขุดลอกแหล่งน้ำ  เพื่อเพิ่มประสิทธิภาพการระบายน้ำในฤดูฝน และกักเก็บน้ำไว้ใช้ประโยชน์ในการอุปโภค บริโภค และการเกษตรสำหรับช่วงปลายฤดูฝนได้อย่างมีประสิทธิภาพ และไม่ทำลายระบบนิเวศทางธรรมชาติ โดยได้จัดลำดับความสำคัญเร่งด่วนของโครงการเพื่อให้สามารถเริ่มดำเนินการได้ภายใน 1 เดือน นับจากวันที่ ครม. มีมติ โดยให้ ทส. เป็นหน่วยงานหลักร่วมกับ กห. (กองบัญชาการกองทัพไทย และกองทัพบก) กษ. และกรมป้องกันและบรรเทาสาธารณภัย มท. ดำเนินโครงการบูรณาการการขุดลอกแห่ลงน้ำ โดยให้หน่วยงานผู้ปฏิบัติหารือรายละเอียดโครงการและงบประมาณที่จะดำเนินการกับ สงป. ทั้งนี้ ในการดำเนินการให้เป็นไปตามขั้นตอนของกฎหมาย ระเบียบ และมติ ครม. ที่เกี่ยวข้อง รวมทั้งกรณีเปลี่ยนแปลง ยกเลิกสถานที่ดำเนินการค่าที่ดินหรือสิ่งก่อสร้างภายในเขตพื้นที่จังหวัดเดียวกัน และการเปลี่ยนแปลงรายการงบประมาณรายจ่ายต่างๆ ภายใต้แผนงานเดียวกันให้ดำเนินการตามความเห็นของ สงป.  2. มท. โดย กรมป้องกันและบรรเทาสาธารณภัย ได้ประสานหน่วยงานที่เกี่ยวข้องเพื่อสำรวจพื้นที่และจัดทำรายละเอียดประมาณการงานดังกล่าว โดยใช้งบประมาณในการดำเนินโครงการบูรณาการการขุดลอกแหล่งน้ำ  จำนวน 56 โครงการ วงเงินทั้ง 143,906,900 บาท  3. สงป. ได้นำกราบเรียนนายกรัฐมนตรีเพื่อพิจารณาการขอรับการสนับสนุนงบประมาณดังกล่าวแล้ว นายกรัฐมนตรีเห็นชอบในหลักการให้กรมป้องกันและบรรเทาสาธารณภัย ใช้จ่ายจากงบประมาณรายจ่ายประจำปีงบประมาณ พ.ศ. 2559 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 143,545,100 บาท  เพื่อดำเนินโครงการบูรณาการการขุดลอกแหล่งน้ำ จำนวน 56 โครงการ โดยขอให้ดำเนินการให้โปร่งใส/มีประสิทธิภาพและตรวจสอบได้ และให้เสนอเรื่องต่อรองนายกรัฐมนตรีที่กำกับดูแลให้ความเห็นชอบ เพื่อนำเสนอ ครม. พิจารณาอนุมัติหลักการตามขั้นตอน แจ้งตามนัยมติ ครม. เมื่อวันที่ 12 พ.ค. 2558 หนังสือสำนักเลขาธิการคณะรัฐมนตรี ที่ นร 0505/ว 108 ลงวันที่ 15 พ.ค. 2558  ทั้งนี้ เนื่องจากการขอรับจัดสรรงบกลางรายการดังกล่าวให้ถือปฏิบัติเช่นเดียวกับการขออนุมัติงบกลาง รายการเงินสำรองจ่ายเพื่อกรณีฉุกเฉินหรือจำเป็นสำหรับวงเงิน 100 ล้านบาท ให้ มท. เสนอ เรื่องดังกล่าวต่อรองนายกรัฐมนตรีที่กำกับดูแลให้ความเห็นชอบ เพื่อสั่งการให้นำเสนอ ครม. พิจารณาอนุมัติหลักการต่อไป ตามนัยมติ ครม. เมื่อวันที่ 12 พ.ค. 2558  4. มท. พิจารณาแล้วเห็นว่า การดำเนินการโครงการบูรณาการการขุดลอกแหล่งน้ำ ตามข้อ 3. เป็นการดำเนินการตามบัญชานายกรัฐมนตรี ในการเตรียมการป้องกันและแก้ไขปัญหาอุทกภัยที่อาจจะเกิดขึ้นในช่วงฤดูฝน รวมทั้งยังสามารถกักเก็บน้ำไว้ใช้ประโยชน์ในการอุปโภค บริโภค และการเกษตรสำหรับช่วงปลายฤดูฝน ซึ่ง มท. ได้ประสานการปฏิบัติกับหน่วยงานที่เกี่ยวข้องในการเร่งดำเนินการตามโครงการดังกล่าวแล้ว แต่เนื่องจากงบประมาณรายจ่ายประจำปีงบประมาณ พ.ศ. 2559 ของกรมป้องกันและบรรเทาสาธารณภัยมีจำกัด ประกอบกับมีแผนงาน/โครงการรองรับไว้ครบถ้วนแล้ว จึงไม่สามารถปรับแผนการใช้จ่ายงบประมาณเพื่อดำเนินการนี้ได้ ดังนั้น เพื่อให้ มท. โดยกรมป้องกันและบรรเทาสาธารณภัย มีงบประมาณรองรับการดำเนินการตามวัตถุประสงค์ของโครงการบูรณาการการขุดลอกแหล่งน้ำ  จึงเห็นสมควรที่ ครม. จะพิจารณาอนุมัติหลักการใช้จ่ายงบประมาณรายจ่ายประจำปีงบประมาณ พ.ศ. 2559 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 143,545,100 บาท เพื่อเป็นค่าใช้จ่ายในการดำเนินการดังกล่าวต่อไป  **มติ ครม. :** อนุมัติตามที่ มท. เสนอ และให้ มท. รับความเห็นของ สศช. ไปพิจารณาดำเนินการด้วย | **หน่วยงานที่รับผิดชอบ** : มท./กษ. (ชป.)  **ประโยชน์ที่ได้รับ :**  เพื่อเพิ่มประสิทธิภาพการระบายน้ำในฤดูฝน และกักเก็บน้ำไว้ใช้ประโยชน์ในการอุปโภค บริโภค และการเกษตรสำหรับช่วงปลายฤดูฝนได้อย่างมีประสิทธิภาพ  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 34/2559 วันอังคารที่ 30 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **300859**  **เรื่อง** **:** ขออนุมัติท่าทีไทยและร่างเอกสารผลลัพธ์การประชุมคณะกรรมการร่วมทางการค้า (JTC) ไทย - อิหร่าน ครั้งที่ 1  **สารัตถะ :** พณ. เสนอ ครม. พิจารณา ดังนี้  1) ให้ความเห็นชอบในหลักการต่อประเด็นความร่วมมือทางเศรษฐกิจการค้าสำหรับการหารือกับอิหร่าน  (ตามข้อ 4.) และมอบหมายให้ รมว.พณ. ใช้เป็นกรอบการหารือสำหรับการประชุมคณะกรรมการร่วมทางการค้า  (Joint Trade Committee: JTC) ไทย – อิหร่าน ครั้งที่ 1  2) ให้ความเห็นชอบต่อร่างเอกสารผลลัพธ์การประชุมคณะกรรมการร่วมทางการค้า (JTC) ไทย – อิหร่าน  ครั้งที่ 1  3) หากในการประชุมดังกล่าว มีผลให้มีการตกลงเรื่องความร่วมมือด้านเศรษฐกิจการค้าในประเด็นอื่นๆ นอกเหนือจากตามข้อ 4. และจำเป็นต้องแก้ไขปรับปรุงร่างเอกสารผลลัพธ์การประชุมฯ อันจะเป็นประโยชน์ต่อ การส่งเสริมความสัมพันธ์ทางเศรษฐกิจการค้าสองฝ่ายระหว่างไทยกับอิหร่าน โดยไม่มีการจัดทำเป็นความตกลงหรือหนังสือสัญญาขึ้นมา ขอให้ พณ. และผู้แทนไทยที่เข้าร่วมการประชุมดังกล่าวสามารถดำเนินการได้โดยไม่ต้องนำเสนอ ครม. พิจารณา อีกครั้ง  4) อนุมัติให้ รมว.พณ. หรือผู้แทนที่ได้รับมอบหมายเป็นผู้ลงนามในร่างเอกสารลัพธ์การประชุมฯ รวมถึงเอกสารอื่นๆ ที่เป็นผลจากการหารือขยายความร่วมมือเฉพาะด้าน (หากมี)  โดยมีรายละเอียดสรุปได้ ดังนี้  1. ครม. ได้มีมติเมื่อวันที่ 26 ม.ค. 2559 เห็นชอบร่างความตกลงทางการค้าระหว่างรัฐบาลสาธารณรัฐอิสลามแห่งอิหร่านกับรัฐบาลแห่งราชอาณาจักรไทย (Trade Agreement between the Government of the Islamic Republic of Iran and the Government of the Kingdom of Thailand) และอนุมัติให้ รมว.พณ. หรือผู้แทนที่ได้รับมอบหมายลงนามในร่างความตกลงฯ และมติเมื่อวันที่ 7 ก.ค. 2559 เห็นชอบให้ความตกลงดังกล่าวมีผลบังคับใช้  โดยความตกลงดังกล่าวระบุให้มีการจัดตั้งคณะกรรมการร่วมทางการค้า (Joint Trade Committee : JTC) ซึ่งจะเป็นกลไกสำคัญในการหารือด้านเศรษฐกิจการค้าระดับทวิภาคี และเป็นการประชุมในระดับรัฐมนตรี  2. พณ. รายงานว่า อิหร่านเป็นตลาดที่ใหญ่ที่สุดในภูมิภาคตะวันออกกลางซึ่งมีประชากรกว่า 80 ล้านคน  และเป็นประเทศคู่ค้าสำคัญอันดับที่ 11 ของไทยในภูมิภาคตะวันออกกลาง และอันดับที่ 65 ของไทยในตลาดโลก  เป็นตลาดส่งออกสำคัญอันดับที่ 64 และแหล่งนำเข้าสำคัญอันดับที่ 63 ตามลำดับ โดยไทยเป็นฝ่ายได้ดุลการค้ากับอิหร่านมาโดยตลอด  3. ขณะนี้อิหร่านได้รับการผ่อนปรนมาตรการคว่ำบาตรจากสหประชาชาติและประเทศมหาอำนาจ  จึงเป็นช่วงเวลาอันดีที่ไทยจะฟื้นฟูความสัมพันธ์ด้านต่างๆ ขึ้นอีกครั้ง รวมทั้งความสัมพันธ์ทางเศรษฐกิจ ซึ่งไทยและอิหร่านมีความสัมพันธ์ที่ดีต่อกันมายาวนาน และภายหลังจากการผ่อนปรนมาตรการคว่ำบาตร ไทยได้ดำเนินการสานความสัมพันธ์ทวิภาคีกับอิหร่านมาอย่างต่อเนื่อง อาทิ การเข้าร่วมการประชุมคณะกรรมาธิการร่วมทวิภาคีไทย – อิหร่าน เมื่อเดือน ม.ค. 2559 การเดินทางเยือนอิหร่านของรองนายกรัฐมนตรี (นายสมคิด จาตุศรีพิทักษ์) เมื่อเดือน ก.พ. 2559 และการเดินทางเยือนไทยของ รมว.กต. ของอิหร่าน ในเดือน มี.ค. 2559 **การจัดการประชุมคณะกรรมการร่วมทางการค้า (JTC) ไทย – อิหร่าน ครั้งที่ 1 ซึ่งไทยมีกำหนดเป็นเจ้าภาพจัดประชุมในช่วงต้นไตรมาส 4 ของปี 2559 ณ กรุงเทพมหานคร** จะเป็นการกระชับความสัมพันธ์ทางเศรษฐกิจระหว่างไทยกับอิหร่านให้เป็นรูปธรรม  4. พณ. ได้จัดประชุมส่วนราชการและเอกชนไทยที่เกี่ยวข้องเมื่อวันที่ 6 ก.ค. 2559 เพื่อพิจารณาประเด็น ความร่วมมือทางเศรษฐกิจการค้าที่ฝ่ายไทยประสงค์จะผลักดันสำหรับการประชุมคณะกรรมการร่วมทางการค้าไทย – อิหร่าน ครั้งที่ 1 และ**เห็นควรเสนอท่าทีไทย** ดังนี้  4.1 **การจัดทำความตกลงสิทธิพิเศษทางการค้า (Preferential Trade Agreement : PTA) ระหว่างไทยกับอิหร่าน** เพื่อลดอุปสรรคในการเข้าสู่ตลาดโดยควรหารือกับอิหร่านในรายละเอียดรูปแบบการจัดทำ PTA อาทิ ขอบเขต กรอบระยะเวลารวมถึงรายการสินค้าศักยภาพที่คาดว่าจะมีการเจรจาเพื่อลดภาษีภายใต้ PTA ต่อไป  4.2 **ปัญหาการชำระเงิน** หารือรูปแบบแนวทางความร่วมมือระหว่างสถาบันการเงินที่เป็นรูปธรรมและรูปแบบการทำธุรกรรมทางการเงินกับอิหร่านที่ก่อให้เกิดความเสี่ยงต่อผู้ประกอบการแสดงและสถาบันการเงินไทยน้อยที่สุด  4.3 **การขยายการค้าสินค้าเกษตร**  (1) ข้าว : ผลักดันให้อิหร่านนำคณะผู้ตรวจสอบมาตรฐานข้าวจากภาครัฐและภาคเอกชนอิหร่านเดินทางมาศึกษาขั้นตอนการตรวจสอบและกำกับดูแลคุณภาพและสุขอนามัยข้าวไทยโดยเร็วเพื่อให้ไทยสามารถส่งออกข้าวไปยังอิหร่านได้  (2) สินค้าเกษตรอื่นๆ : หารือถึงแนวทางในการส่งออกสินค้าเกษตรที่เป็นที่ต้องการของอิหร่านและไทย มีศักยภาพ อาทิ ไก่ อาหารทะเล น้ำตาล ข้าวโพดหวาน สับปะรด รวมทั้งหารือถึงการลดอุปสรรคในขั้นตอน การขออนุญาตนำเข้า  4.4 **การลงทุน** ผลักดันให้อิหร่านสนับสนุนและอำนวยความสะดวกการเข้าไปลงทุนของไทยในอิหร่าน  ในสาขาที่มีศักยภาพ อาทิ สาขาพลังงาน เหมืองแร่ เหล็ก ก่อสร้าง และผลักดันให้ไทยได้รับสัมปทานพิเศษในการผลิตน้ำมันของอิหร่านที่จะเปิดในช่วงปลายปีนี้  4.5 **ความร่วมมือทางเศรษฐกิจและวิชาการ** หารือแนวทางส่งเสริมความร่วมมือทางเศรษฐกิจการค้าระหว่างกันในสาขาที่ไทยและอิหร่านสนใจ ได้แก่ การเกษตร ประมง อุตสาหกรรมอาหารฮาลาล ความร่วมมือทางด้านมาตรฐานอุตสาหกรรม และอัญมณีและเครื่องประดับ โดยไทยยินดีให้ความร่วมมือโดยพิจารณาความเหมาะสมของการให้ ความร่วมมือในแต่ละสาขาตามที่ฝ่ายอิหร่านเสนอ  5. **ร่างเอกสารผลลัพธ์การประชุมคณะกรรมการร่วมทางการค้า (JTC) ไทย – อิหร่าน ครั้งที่ 1** มีสาระสำคัญเกี่ยวกับประเด็นความร่วมมือทางเศรษฐกิจการค้าระหว่างไทยกับอิหร่าน ดังนี้  5.1 **แนวทางในการขยายมูลค่าการค้าให้ถึงเป้าหมาย 3,000 ล้านดอลลาร์สหรัฐ ภายใน 5 ปี (พ.ศ. 2563)** เพื่อช่วยส่งเสริมการค้าของสองประเทศ อาทิ การจัดทำความตกลงว่าด้วยสิทธิพิเศษทางการค้าระหว่างไทยและอิหร่าน (PTA) และการขจัดอุปสรรคทางการค้า  5.2 **การขยายการค้าสินค้าเกษตร** โดยฝ่ายอิหร่านตกลงที่จะส่งคณะผู้ตรวจสอบเพื่อประเมินคุณภาพกระบวนการผลิตข้าวไทยเพื่อให้ไทยสามารถส่งออกข้าวไปยังอิหร่านตามเดิมโดยเร็วที่สุด และทั้งสองฝ่ายเห็นพ้องที่จะสนับสนุนและอำนวยความสะดวกในการส่งออกและนำเข้าสินค้าเกษตรเพื่อขยายการค้าสินค้าเกษตรระหว่างกัน  5.3 **โอกาสในการลงทุน** โดยฝ่ายไทยเสนอโอกาสการลงทุนของอุตสาหกรรมที่มีศักยภาพของอิหร่านในเขตเศรษฐกิจพิเศษของไทย ส่วนฝ่ายอิหร่านแสดงความสนใจที่จะลงทุนในสาขาพลังงานทางตอนใต้ของไทย  5.4 **การทำธุรกรรมทางการเงิน** โดยทั้งสองฝ่ายเห็นพ้องที่จะร่วมกันแสวงหาวิธีการและแนวทางเพื่อส่งเสริมความร่วมมือระหว่างธนาคารของทั้งสองประเทศ ซึ่งรวมถึงการพิจารณาหาช่องทางในการชำระเงินระหว่างกันที่จะให้เกิดความเสี่ยงกับผู้ประกอบการและสถาบันการเงินไทยน้อยที่สุด  5.5 **ความตกลงว่าด้วยสิทธิพิเศษทางการค้าระหว่างไทยและอิหร่าน** โดยฝ่ายอิหร่านแสดงความสนใจที่จะเจรจาจัดทำความตกลงว่าด้วยสิทธิพิเศษทางการค้า (PTA) กับไทย และฝ่ายไทยยินดีต่อข้อริเริ่มดังกล่าว  5.6 **ความร่วมมือทางเศรษฐกิจและวิชาการ** ได้แก่ ความร่วมมือทางด้านเกษตร ความร่วมมือ ด้านอุตสาหกรรมฮาลาล ความร่วมมือด้านพลังงานและเหมืองแร่ ความร่วมมือด้านมาตรฐาน และความร่วมมือ ด้านโรงแรมและการท่องเที่ยว  6. ร่างเอกสารผลลัพธ์การประชุมฯ เป็นการแสดงเจตนารมณ์ของไทยและอิหร่านที่มุ่งเน้นเสริมสร้างและกระชับความสัมพันธ์ทางด้านเศรษฐกิจการค้า โดยไม่มีถ้อยคำหรือบริบทที่จะก่อให้เกิดพันธกรณีภายใต้บังคับของกฎหมายระหว่างประเทศ ดังนั้น **ร่างเอกสารผลลัพธ์การประชุมฯ จึงไม่เป็นสนธิสัญญาตามกฎหมายระหว่างประเทศ และ ไม่เข้าข่ายหนังสือสัญญาตามมาตรา 23 ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. 2557**  7. การจัดการประชุมคณะกรรมการร่วมการค้า (JTC) ไทย – อิหร่าน ครั้งที่ 1 จะช่วยรื้อฟื้นและพัฒนาความสัมพันธ์ทางการค้าระหว่างไทยและอิหร่าน นอกจากนั้นยังช่วยขยายโอกาสในการเพิ่มมูลค่าการค้าและการลงทุนกับประเทศ ในภูมิภาคตะวันออกกลางโดยใช้อิหร่านเป็นฐานกระจายสินค้าไปยังประเทศเพื่อนบ้านและภูมิภาค CIS ซึ่งไม่มีทางออกทะเลด้วยขนาดตลาดกว่า 300 ล้านคน รวมทั้งหารือความเป็นไปได้ในการจัดทำความตกลงสิทธิพิเศษทางการค้า  (PTA) ตลอดจนส่งเสริมความร่วมมือด้านเศรษฐกิจ การค้า และการลงทุนระหว่างกันเพื่อส่งเสริมความสัมพันธ์อันดีระหว่างไทยกับอิหร่าน ซึ่งปัจจุบันมีตุรกี ปากีสถาน และอินเดีย เริ่มเจรจาทำ FTA/PTA กับอิหร่านแล้ว  8. พณ. โดยกรมเจรจาการค้าระหว่างประเทศไทยได้หารือกับหน่วยงานที่เกี่ยวข้องทั้งภาครัฐและภาคเอกชน มาเป็นระยะ โดย**หน่วยงานที่เกี่ยวข้องไม่ขัดข้องกับท่าทีไทย**สำหรับการประชุมคณะกรรมการร่วมการค้า (JTC) ไทย – อิหร่าน ครั้งที่ 1  **มติ ครม. :** เห็นชอบและอนุมัติทั้ง 4 ข้อ ตามที่ พณ. เสนอ และให้ พณ. รับความเห็นของ กค. สคก. และ สศช.  ไปพิจารณาดำเนินการด้วย ทั้งนี้ หากมีความจำเป็นต้องแก้ไขปรับปรุงร่างเอกสารผลลัพธ์ฯ ในส่วนที่ไม่ใช่สาระสำคัญและไม่ขัดต่อหลักการที่ ครม. ได้ให้ความเห็นชอบไว้ ให้ พณ. สามารถดำเนินการได้โดยให้นำเสนอ ครม. ทราบภายหลัง พร้อมให้ชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าวตามหลักเกณฑ์ของมติ ครม. เมื่อวันที่ 30 มิ.ย. 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) ด้วย | **หน่วยงานที่รับผิดชอบ** : พณ./กษ. (สศก./ปศ./วก./กป./กข./กสก./สผง.สป.กษ./กยท.)  **ประโยชน์ที่ได้รับ :**  เพื่อจะเป็นการกระชับความสัมพันธ์ทางเศรษฐกิจระหว่างไทยกับอิหร่านให้เป็นรูปธรรม  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 34/2559 วันอังคารที่ 30 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณา (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **300859**  **เรื่อง** **:** ขออนุมัติขยายระยะเวลาดำเนินงานและการใช้จ่ายงบประมาณ และปรับเปลี่ยนสถานที่ดำเนินงานโครงการพัฒนาแหล่งน้ำบาดาลเพื่อการเกษตรในพื้นที่ประสบภัยแล้ง ระยะเร่งด่วน ประจำปีงบประมาณ พ.ศ. 2559  (งบกลาง) ภายใต้โครงการบูรณาการมาตรการช่วยเหลือเกษตรกรที่ได้รับผลกระทบจากภัยแล้ง ปี 2558/59 ตามมาตรการที่ 6 การเพิ่มปริมาณน้ำต้นทุน  **สารัตถะ :** ทส. เสนอ ครม. พิจารณา ดังนี้  1. ขออนุมัติขยายระยะเวลาดำเนินงานและการใช้จ่ายงบประมาณ และปรับเปลี่ยนสถานที่ดำเนินงานโครงการพัฒนาแหล่งน้ำบาดาลเพื่อการเกษตรในพื้นที่ประสบภัยแล้ง ระยะเร่งด่วน ประจำปีงบประมาณ พ.ศ. 2559 (งบกลาง) ภายใต้โครงการบูรณาการมาตรการช่วยเหลือเกษตรกรที่ได้รับผลกระทบจากภัยแล้ง ปี 2558/59  ตามมาตรการที่ 6 การเพิ่มปริมาณน้ำต้นทุน จากสิ้นสุดโครงการภายในวันที่ 30 เม.ย. 2559 เป็นสิ้นสุดโครงการภายในวันที่ 30 ก.ย. 2559  2. อนุมัติให้ปรับเปลี่ยนสถานที่ดำเนินงานโครงการพัฒนาแหล่งน้ำบาดาลเพื่อการเกษตรในพื้นที่ประสบภัยแล้ง ระยะเร่งด่วน ประจำปีงบประมาณ พ.ศ. 2559 (งบกลาง) ภายใต้โครงการบูรณาการมาตรการช่วยเหลือเกษตรกร ที่ได้รับผลกระทบจากภัยแล้ง ปี 2558/59 ตามมาตรการที่ 6 การเพิ่มปริมาณน้ำต้นทุน จำนวนทั้งสิ้น 223 แห่ง  โดยมีรายละเอียดสรุปได้ ดังนี้  1. ครม. ได้มีมติเมื่อวันที่ 6 ต.ค. 2558 เห็นชอบโครงการบูรณาการมาตรการช่วยเหลือเกษตรกรที่ได้รับผลกระทบจากภัยแล้ง ปี 2558/59 ซึ่งรวมถึงโครงการพัฒนาแหล่งน้ำบาดาลเพื่อการเกษตรในพื้นที่ประสบภัยแล้งระยะเร่งด่วน จำนวน 2,195 แห่งวงเงินรวม 746,300,000 บาท (มาตรการที่ 6 การเพิ่มปริมาณน้ำต้นทุน) โดยให้ใช้จ่ายจากงบประมาณรายจ่ายประจำปีงบประมาณ พ.ศ. 2559 งบกลาง รายการเงินสำรองจ่ายเพื่อกรณีฉุกเฉินหรือจำเป็น โดยระยะเวลาดำเนินโครงการตั้งแต่วันที่ 1 พ.ย. 2559 – 30 เม.ย. 2559  2. ทส. รายงานว่า สำนักงบประมาณอนุมัติให้กรมทรัพยากรน้ำบาดาลเบิกจ่ายงบประมาณรายจ่ายประจำปีงบประมาณ พ.ศ. 2559 งบกลาง รายการเงินสำรองจ่ายเพื่อกรณีฉุกเฉินหรือจำเป็น ที่ได้รับอนุมัติให้กันเงินเบิกเหลื่อมปีแล้ว เพื่อดำเนินโครงการพัฒนาแหล่งน้ำบาดาลเพื่อการเกษตรในพื้นที่ประสบภัยแล้ง ระยะเร่งด่วนประจำปีงบประมาณ  พ.ศ. 2559 จำนวน 2,195 แห่ง วงเงิน 735,763,000 บาท โดยกำหนดระยะเวลาดำเนินการ วันที่ 1 พ.ย. 2558 – 30 เม.ย. 2559 ทั้งนี้ **กรณีมีความจำเป็นต้องเปลี่ยนแปลงรายละเอียดของโครงการ** เช่น สถานการณ์น้ำเปลี่ยนไป สภาพพื้นที่ไม่เหมาะสม หรือเกษตรกรในพื้นที่เป้าหมายมีน้ำใช้งานเพียงพอแล้ว ขุดเจาะแล้วไม่สามารถนำน้ำมาใช้การได้ **ให้คณะกรรมการอำนวยการบูรณาการแก้ไขปัญหาวิกฤตภัยแล้ง ปี 2558/59 มีอำนาจพิจารณาเห็นชอบในการเปลี่ยนแปลงรายละเอียดตามความเหมาะสม** และได้ประโยชน์สูงสุด รวมทั้งให้จัดลำดับความเร่งด่วนเดือดร้อนมาก่อนเรียงตามลำดับไปและให้พิจารณาพื้นที่ทั่วไปไม่ใช่เฉพาะลุ่มน้ำเจ้าพระยาได้ โดยไม่กระทบผลผลิตหรือสาระสำคัญของโครงการลดลง  3. ผลการดำเนินโครงการพัฒนาแหล่งน้ำบาดาลฯ แบ่งลักษณะการดำเนินการ ดังนี้   |  |  |  | | --- | --- | --- | | รายการ | จำนวน  (แห่ง) | ดำเนินงานแล้วเสร็จ\*  (แห่ง) | | เจาะบ่อน้ำบาดาลใหม่พร้อมติดตั้งเครื่องสูบน้ำและการแนะนำการใช้งานระบบ (กรมทรัพยากรน้ำบาดาลดำเนินการ) | 1,460 | 1,045  (ร้อยละ 71.58) | | จ้างเหมาเจาะบ่อน้ำบาดาลใหม่ | 735 | 36  (ร้อยละ 4.90) |   หมายเหตุ \*ข้อมูล ณ วันที่ 11 ก.ค. 2559  3.1 ในส่วนของจ้างเหมาเจาะบ่อน้ำบาดาลใหม่สามารถลงนามในสัญญาได้เมื่อวันที่ 16 พ.ค. 2559  สิ้นสุดสัญญา วันที่ 15 ส.ค. 2559 มีระยะเวลาดำเนินการตามสัญญา 90 วัน การจัดจ้าง ตามกิจกรรมดังกล่าว  **โดยกระบวนการคัดเลือกผู้รับจ้างหรือบริษัทขุดเจาะบ่อน้ำบาดาลที่มีอุปกรณ์ เครื่องมือ เครื่องจักรที่สามารถดำเนินการเจาะน้ำบาดาลให้เป็นไปตามมาตรฐานที่กรมทรัพยากรน้ำบาดาลกำหนดล่าช้า** เพราะงานจ้างเหมาขุดเจาะบ่อน้ำบาดาลเป็นงานเร่งด่วน จึงต้องให้ความสำคัญในการดำเนินงานให้เป็นไปด้วยความรอบคอบ รัดกุม โปร่งใส สามารถตรวจสอบได้ ส่งผลให้ไม่สามารถดำเนินการได้แล้วเสร็จภายในระยะเวลาที่กำหนด **จึงมีความจำเป็นต้องขอขยายเวลาดำเนินโครงการจากสิ้นสุดโครงการภายในวันที่ 30 เม.ย. 2559 เป็นสิ้นสุดโครงการภายในวันที่ 30 ก.ย. 2559 ทั้งนี้ กค. ได้ขยายเวลาเบิกจ่ายให้ภายในวันที่ 30 ก.ย. 2559** แล้ว **อนึ่งการปรับแผนดังกล่าวยังอยู่ภายใต้แผนงานเดิม** จำนวน 2,195 แห่ง ในวงเงิน 735,763,000 บาท ซึ่งไม่ทำให้เป้าหมาย หรือสาระสำคัญของแผนงานโครงการเปลี่ยนไป **และอยู่ในวงเงินงบประมาณที่ได้รับอนุมัติ**  3.2 **การปรับเปลี่ยนสถานที่ดำเนินงานโครงการฯ** เนื่องจากสถานการณ์น้ำเปลี่ยนไป และปรับให้ตรง ตามเป้าหมายที่ ชป. และ กสก. ที่ได้สำรวจความต้องการใช้น้ำ เพื่อทำการเกษตร โดยมีการชี้แจงผ่านองค์กรปกครอง ส่วนท้องถิ่น เครือข่ายผู้ใช้น้ำชลประทาน เครือข่ายสมาชิกส่งเสริมการเกษตรในพื้นที่ ดังนั้น เพื่อให้เกิดประโยชน์สูงสุด ในการบรรเทาความเดือดร้อนระยะเร่งด่วน จึงมีความจำเป็นที่ต้องปรับเปลี่ยนสถานที่ดำเนินโครงการพัฒนาแหล่งน้ำบาดาลเพื่อการเกษตรในพื้นที่ประสบภัยแล้ง ระยะเร่งด่วน ประจำปีงบประมาณ พ.ศ. 2559  **จำนวน 223 แห่ง**  โดยกรมทรัพยากรน้ำบาดาลดำเนินการเอง จำนวน 219 แห่ง และกองบัญชาการกองทัพไทยดำเนินการ จำนวน 4 แห่ง  4. ทส. แจ้งว่า คณะกรรมการทรัพยากรน้ำแห่งชาติในคราวประชุม ครั้งที่ 1/2559 เมื่อวันที่ 11 ม.ค. 2559 เห็นชอบให้กรมทรัพยากรน้ำบาดาลผ่อนผันให้ใช้น้ำบาดาลในเขตวิกฤต (ลุ่มน้ำเจ้าพระยา) และปรับแผนการขุดเจาะ บ่อน้ำบาดาล (ถ้ามีความจำเป็น) เพื่อเป็นการเตรียมการแก้ไขปัญหาการขาดแคลนน้ำอุปโภค บริโภคและการเกษตร  และต่อมา รมว.กษ. ประธานคณะกรรมการอำนวยการบูรณาการแก้ไขปัญหาวิกฤตภัยแล้ง ปี 2558/59 ได้เห็นชอบให้กรมทรัพยากรน้ำบาดาลดำเนินการเสนอเรื่อง ขอความเห็นชอบระยะเวลาดำเนินงานและการใช้จ่ายงบประมาณ  และปรับเปลี่ยนสถานที่ดำเนินงานโครงการพัฒนาแหล่งน้ำบาดาลเพื่อการเกษตรในพื้นที่ประสบภัยแล้ง ระยะเร่งด่วน ประจำปีงบประมาณ พ.ศ. 2559 ให้ ครม. พิจารณา ต่อไป  **มติ ครม. :** อนุมัติตามที่ ทส. เสนอ ดังนี้  1. อนุมัติให้ขยายเวลาดำเนินโครงการพัฒนาแหล่งน้ำบาดาล เพื่อการเกษตรในพื้นที่ประสบภัยแล้งระยะเร่งด่วน ประจำปีงบประมาณ พ.ศ. 2559 ภายใต้โครงการบูรณาการมาตรการช่วยเหลือเกษตรกรที่ได้รับผลกระทบจากภัยแล้ง ปี 2558/59 ตามมาตรการที่ 6 การเพิ่มปริมาณน้ำต้นทุน จากสิ้นสุดโครงการภายในวันที่ 30 เมษายน 2559  เป็นสิ้นสุดโครงการภายในวันที่ 30 กันยายน 2559  2. กรณีการปรับเปลี่ยนสถานที่ดำเนินงานโครงการฯ ให้ ทส. เสนอคณะกรรมการอำนวยการบูรณาการแก้ไขปัญหาวิกฤตภัยแล้ง ปี2558/2559 พิจารณาต่อไป ตามความเห็น สงป. | **หน่วยงานที่รับผิดชอบ** : ทส./กษ. (สผง.สป.กษ.)  **ประโยชน์ที่ได้รับ :**  เพื่อให้หน่วยงานสามารถดำเนินการโครงการพัฒนาแหล่งน้ำบาดาลเพื่อการเกษตรในพื้นที่ประสบภัยแล้ง ระยะเร่งด่วน ประจำปีงบประมาณ 2559 ซึ่งเป็นโครงการสำคัญสำหรับใช้เป็นเครื่องมือ ในการช่วยเหลือและแก้ไขปัญหาวิกฤตภัยแล้ง ปี 2558/59  ให้กับประชาชนและเกษตรกรในพื้นที่ได้เป็นอย่างดีเป็นไปตามวัตถุประสงค์ของรับบาล  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 34/2559 วันอังคารที่ 30 สิงหาคม 2559**

**กระทรวงเกษตรและสหกรณ์**

**เรื่องเพื่อพิจารณาจร (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **300859**  **เรื่อง** **:** ร่างถ้อยแถลงร่วมการประชุมผู้นำลุ่มน้ำโขงกับญี่ปุ่น ครั้งที่ 8 (Eighth Mekong - Japan Summit)  **สารัตถะ :** กต. เสนอ ครม. พิจารณา ดังนี้  1. ให้ความเห็นชอบในหลักการต่อร่างถ้อยแถลงร่วมการประชุมผู้นำลุ่มน้ำโขงกับญี่ปุ่น ครั้งที่ 8 และหากมีความจำเป็นต้องปรับปรุงแก้ไขร่างเอกสารดังกล่าวในส่วนที่ไม่ใช่สาระสำคัญหรือไม่ขัดต่อผลประโยชน์ของไทย  ขอให้ กต. ดำเนินการได้ โดยไม่ต้องนำเสนอ ครม. เพื่อพิจารณาอีกครั้ง  2. ให้นายกรัฐมนตรีหรือผู้ได้รับมอบหมาย ร่วมให้การรับรองว่าถ้อยแถลงร่วมการประชุมผู้นำลุ่มน้ำโขงกับญี่ปุ่น ครั้งที่ 8  โดยมีรายละเอียดสรุปได้ ดังนี้  1. ความร่วมมือลุ่มน้ำโขงกับญี่ปุ่น (Mekong – Japan Cooperation) ริเริ่มขึ้นเมื่อปี 2551 ประกอบด้วยสมาชิก 6 ประเทศ คือ กัมพูชา สปป.ลาว เมียนมา ไทย เวียดนาม และญี่ปุ่น โดยไทยมีบทบาทในการเป็นหุ้นส่วนของญี่ปุ่นในการพัฒนาลุ่มน้ำโขง เพื่อการพัฒนาอนุภูมิภาคอย่างยั่งยืน ช่วยยกระดับความเป็นอยู่ของประเทศสมาชิก  ลดช่องว่างการพัฒนาระหว่างประเทศสมาชิกและภายในภูมิภาคอาเซียน สาขาความร่วมมือ อาทิ การเชื่อมโยงทางคมนาคมขนส่ง การค้าและการลงทุน การพัฒนาทรัพยากรมนุษย์ การอนุรักษ์สิ่งแวดล้อม  2. สปป.ลาว จะเป็นเจ้าภาพจัดการประชุมผู้นำลุ่มน้ำโขงกับญี่ปุ่น ครั้งที่ 8 ในวันที่ 7 ก.ย. 2559 ณ เวียงจันทน์ ในช่วงการประชุมสุดยอดอาเซียน ครั้งที่ 28 และ 29 ซึ่งที่ประชุมดังกล่าวจะพิจารณารับรองร่างถ้อยแถลงร่วมการประชุมผู้นำลุ่มน้ำโขงกับญี่ปุ่น ครั้งที่ 8 ซึ่งเป็นเอกสารผลลัพธ์การประชุม  3. ร่างถ้อยแถลงร่วมการประชุมผู้นำลุ่มน้ำโขงกับญี่ปุ่น ครั้งที่ 8 ระบุความก้าวหน้าของกรอบความร่วมมือ ลุ่มน้ำโขงกับญี่ปุ่น (Mekong – Japan Cooperation) นับตั้งแต่มีการประกาศยุทธศาสตร์โตเกียว ค.ศ. 2015  เพื่อความร่วมมือลุ่มน้ำโขงกับญี่ปุ่น (New Tokyo Strategy 2015) แผนปฏิบัติการ 3 ปี กรอบความร่วมมือลุ่มน้ำโขง กับญี่ปุ่น ระหว่าง พ.ศ. 2559 – 2061 (Mekong – Japan Action Plan for Realization of the New Tokyo Strategy 2015) และวิสัยทัศน์การพัฒนาอุตสาหกรรมในประเทศลุ่มแม่น้ำโขง (Mekong Industrial Development Vision) ทั้งนี้ ความร่วมมือในสาขาที่มีความคืบหน้าอย่างชัดเจน ได้แก่ การพัฒนาความเชื่อมโยงทั้งด้านกายภาพ กฎระเบียบและประชาชน โดยเฉพาะอย่างยิ่งการประกาศข้อริเริ่มความเชื่อมโยงญี่ปุ่นกับแม่โขง (Japan – Mekong Connectivity Initiative) และการพัฒนาโครงสร้างพื้นฐานคุณภาพในประเทศลุ่มน้ำโขง นอกจากนี้ ร่างถ้อยแถลงร่วมฯ ยังส่งเสริมการพัฒนาอย่างยั่งยืน ความมั่นคงมนุษย์ การเน้นย้ำความร่วมมือระหว่างภาครัฐและภาคเอกชน การพัฒนาทรัพยากรมนุษย์ การให้ความสำคัญกับประเด็นด้านสิ่งแวดล้อม การบริหารจัดการความเสี่ยงจากภัยพิบัติ การประสานความร่วมมือกับกรอบในภูมิภาคอื่นๆ และการรับมือประเด็นระดับภูมิภาคและนานาชาติที่ส่งผลกระทบต่อทุกฝ่าย  อนึ่ง ญี่ปุ่นเป็นฝ่ายยกร่างถ้อยแถลงร่วมฯ โดยได้เสนอประเด็นการเมืองและภูมิภาค อาทิ ประเด็นทะเลจีนใต้ คาบสมุทรเกาหลี และเหตุก่อการร้ายไว้ด้วย ซึ่งขณะนี้ร่างถ้อยแถลงร่วมฯ ยังอยู่ระหว่างการเจรจาของประเทศสมาชิก  **มติ ครม. :** 1. เห็นชอบและอนุมัติตามที่ กต. เสนอ ทั้งนี้ หากมีความจำเป็นต้องแก้ไขปรับปรุงร่างถ้อยแถลงร่วมการประชุมผู้นำ ลุ่มน้ำโขงกับญี่ปุ่น ครั้งที่ 8 ในส่วนที่ไม่ใช่สาระสำคัญและไม่ขัดกับหลักการที่ ครม. ได้ให้ความเห็นชอบไว้ ให้ กต. ดำเนินการได้โดยให้นำเสนอ ครม. ทราบภายหลัง พร้อมทั้งชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าว ตามหลักเกณฑ์ของมติ ครม. เมื่อวันที่ 30 มิ.ย. 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ) ด้วย  2. ให้ยกเว้นการปฏิบัติตามมติ ครม. เมื่อวันที่ 24 พ.ย. 2558 (เรื่อง การเสนอเรื่องเร่งด่วนต่อคณะรัฐมนตรี) | **หน่วยงานที่รับผิดชอบ** : กต./กษ. (สกต.)  **ประโยชน์ที่ได้รับ :**  เพื่อการพัฒนาอนุภูมิภาคอย่างยั่งยืน ช่วยยกระดับความเป็นอยู่ของประเทศสมาชิก ลดช่องว่างการพัฒนาระหว่างประเทศสมาชิกและภายในภูมิภาคอาเซียน สาขาความร่วมมือ อาทิ การเชื่อมโยงทางคมนาคมขนส่ง การค้าและการลงทุน การพัฒนาทรัพยากรมนุษย์ การอนุรักษ์สิ่งแวดล้อม  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 34/2559 วันอังคารที่ 30 สิงหาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **300859**  **เรื่อง** **:** ผลการประชุมคณะกรรมการทรัพยากรน้ำแห่งชาติ ครั้งที่ 3/2559  **สารัตถะ :** คณะกรรมการทรัพยากรน้ำแห่งชาติ (กนช.) เสนอ ครม. ดังนี้  1. รับทราบผลการประชุม กนช. ครั้งที่ 3/2559 เมื่อวันที่ 1 ก.ค. 2559  2. เห็นชอบผลการพิจารณาและมติของ กนช. ครั้งที่ 3/2559 และมอบหมายหน่วยงานที่เกี่ยวข้องดำเนินการต่อไป  โดยมีรายละเอียดสรุปได้ ดังนี้  เนื่องจากมติการประชุมคณะกรรมการทรัพยากรน้ำแห่งชาติ (กนช.) ครั้งที่ 3/๒๕๕๙ เป็นการพิจารณาเห็นชอบและกำหนดแนวทางการดำเนินโครงการต่างๆ ให้มีแนวทางการปฏิบัติงานและหน่วยงานรับผิดชอบที่ชัดเจน  ในการบริหารจัดการน้ำและการเตรียมความพร้อมในการรับมือกับสถานการณ์น้ำที่อาจเกิดขึ้น ตลอดจนการบูรณาการร่วมกันของหน่วยงานที่เกี่ยวข้อง จึงเห็นด้วย ที่ กนช. จะเสนอคณะรัฐมนตรีเพื่อรับทราบมติการประชุม กนช.  ครั้งที่ 3/๒๕๕๙ และมอบหมายให้หน่วยงานที่เกี่ยวข้องรับไปพิจารณาดำเนินการต่อไป  ทั้งนี้ กระทรวงเกษตรและสหกรณ์ขอรายงานความคืบหน้าของการดำเนินการตามมติดังกล่าวข้างต้น  และขอเพิ่มเติมรายละเอียดผลการประชุมฯ ดังนี้  1. การดำเนินการตามมติในส่วนของเรื่องเพื่อทราบ ในข้อ 2.1.2 และข้อ 2.1.6 มีความคืบหน้า ดังนี้  ข้อ 2.1.2 **แนวทางแก้ไขปัญหาภัยแล้ง น้ำท่วม และการฟื้นฟูป่าไม้ในพื้นที่ลุ่มน้ำยม** กษ. โดย ชป.  ได้ประสานเข้าพื้นที่ในเขตตำบลสะเอียบ อำเภอสอง จังหวัดแพร่ ร่วมกับมหาวิทยาลัยนเรศวรแล้ว ปัจจุบันอยู่ระหว่างการพิจารณาความเหมาะสมเบื้องต้น  ข้อ 2.1.6 **โครงการศึกษาแนวทางการบริหารจัดการเพื่อใช้ประโยชน์จากแหล่งน้ำระหว่างประเทศ  จำนวน 3 โครงการ** ตามมติคณะรัฐมนตรี เมื่อวันที่ 16 พฤษภาคม 2559 ปัจจุบันอยู่ระหว่างกระบวนการจัดซื้อจัดจ้าง คาดว่าจะสามารถลงนามในสัญญาได้ภายในเดือนกันยายน 2559  2. ขอเพิ่มเติมรายละเอียดผลการประชุมฯ ในส่วนของเรื่องเพื่อทราบ ในข้อ 2.1.1 (2) ประเด็นที่ 3 ดังนี้  1) กระทรวงเกษตรและสหกรณ์โดยกรมชลประทาน ได้จำลองสถานการณ์น้ำในอ่างเก็บน้ำ ขนาดใหญ่  33 แห่งทั่วประเทศ เพื่อคาดการณ์ปริมาณน้ำต้นทุน ณ วันที่ 1 พฤศจิกายน 2559 ภายใต้เงื่อนไขต่าง ๆ จำแนกเป็น  4 กรณี ได้ผลปรากฏดังนี้  กรณีที่ 1 ปริมาณฝนที่ตกในปี 2559 มีรูปแบบเดียวกันกับปริมาณฝนที่ตกเมื่อปี 2541 จะได้ผลว่า ปริมาณน้ำใช้การจะน้อยกว่าปี 2558 โดยจะมีน้ำใช้การประมาณ 10,307 ล้านลูกบาศก์เมตร หรือคิดเป็นร้อยละ 22 ของปริมาณน้ำใช้การทั้งหมด  กรณีที่ 2 ปริมาณฝนที่ตกในปี 2559 น้อยกว่าค่าเฉลี่ย ร้อยละ 10 จะได้ผลว่า ปริมาณน้ำใช้ การจะมากกว่าปี 2558 โดยจะมีน้ำใช้การประมาณ 25,373 ล้านลูกบาศก์เมตร หรือคิดเป็นร้อยละ 54 ของปริมาณน้ำใช้การทั้งหมด  กรณีที่ 3 ปริมาณฝนที่ตกในปี 2559 มีปริมาณตามค่าเฉลี่ย จะได้ผลว่า ปริมาณน้ำใช้การ จะมากกว่าปี 2558 โดยจะมีน้ำใช้การประมาณ 28,409 ล้านลูกบาศก์เมตร หรือคิดเป็นร้อยละ 61 ของปริมาณน้ำใช้การทั้งหมด  กรณีที่ 4 ปริมาณฝนที่ตกในปี 2559 มีปริมาณตามค่าเฉลี่ยและมีพายุจร 1 ลูก จะได้ผลว่า ปริมาณน้ำใช้การจะมากกว่าปี 2558 โดยจะมีน้ำใช้การประมาณ 31,868 ล้านลูกบาศก์เมตรหรือคิดเป็นร้อยละ 68  ของปริมาณน้ำใช้การทั้งหมด  อนึ่ง กระทรวงเกษตรและสหกรณ์โดยกรมชลประทานได้ประสานกับกรมอุตุนิยมวิทยา และสถาบันสารสนเทศทรัพยากรน้ำและการเกษตรแล้ว ปรากฏว่าแนวโน้มปริมาณน้ำฝนในประเทศไทยมีโอกาสอยู่ในค่าเฉลี่ย  หรือต่ำกว่าค่าเฉลี่ยร้อยละ 10 (มีโอกาสเกิดกรณีที่ 2 หรือกรณีที่ 3)  **มติ ครม.** : 1. รับทราบผลการประชุมคณะกรรมการทรัพยากรน้ำแห่งชาติ ครั้งที่ 3/2559 เมื่อวันที่ 1 ก.ค. 2559 และมอบหมายหน่วยงานที่เกี่ยวข้องดำเนินการในส่วนที่เกี่ยวข้อง ตามที่ กนช. เสนอ ทั้งนี้ กรณีเรื่องใดที่เป็นอำนาจของ ครม. ในการให้ความเห็นชอบหรืออนุมัติให้หน่วยงานของรัฐดำเนินการตามขั้นตอนของกฎหมาย ระเบียบ และมติ ครม. ที่เกี่ยวข้องต่อไป  2. ให้ กษ. และหน่วยงานที่เกี่ยวข้องรับความเห็นของ วท. สงป. และ สศช. ไปพิจารณาดำเนินการในส่วน ที่เกี่ยวข้องต่อไปด้วย | **หน่วยงานที่รับผิดชอบ** : กนช./กษ. (ชป.)  **ประโยชน์ที่ได้รับ :**  เพื่อติดตามสถานการณ์น้ำทั้งในลุ่มเจ้าพระยา โขง ชี มูล และ ภาคตะวันออกแบบ Real time ซึ่งสามารถใช้บริหารจัดการน้ำได้ทั้งในสภาวะน้ำท่วมและน้ำแล้ง และให้ส่วนราชการหรือหน่วยงานของรัฐที่เกี่ยวข้องนำไปดำเนินการปฏิบัติ  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 34/2559 วันอังคารที่ 30 สิงหาคม 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **300859**  **เรื่อง** **:** ผลการประชุมรัฐมนตรีกรอบความร่วมมืออนุภูมิภาคลุ่มน้ำโขง  **สารัตถะ :** กต. เสนอ ครม. รับทราบผลการประชุมรัฐมนตรีกรอบความร่วมมืออนุภูมิภาคลุ่มน้ำโขง และมอบหมาย ส่วนราชการดำเนินการในส่วนที่เกี่ยวข้อง  โดยมีรายละเอียดสรุปได้ ดังนี้  ผลการประชุมรัฐมนตรีกรอบความร่วมมืออนุภูมิภาคลุ่มน้ำโขง ระหว่างวันที่ 24 – 25 ก.ค. 2559 ณ เวียงจันทน์ สปป.ลาว มีเรื่องที่เกี่ยวข้องกับ กษ. ดังนี้  1) **กรอบความร่วมมือแม่น้ำโขง – คงคา (Mekong – Ganga Cooperation : MGC)**  1.1 แผนปฏิบัติการกรอบความร่วมมือแม่น้ำโขง – คงคา ค.ศ. 2016 – 2018  **ผลการประชุม/มติที่ประชุม** รับรองแผนปฏิบัติการกรอบความร่วมมือแม่น้ำโขง – คงคา ซึ่งกำหนดทิศทางในการดำเนินการโครงการในสาขาความร่วมมือต่างๆ ประกอบด้วย การท่องเที่ยว การคมนาคมขนส่ง การศึกษา วัฒนธรรม สาธารณสุข วิสาหกิจขนาดกลางและขนาดย่อม และเกษตรกรรม (การวิจัยพันธุกรรมข้าว) รวมถึงการจัดการประชุมประจำปีสำหรับธุรกิจในอนุภูมิภาค โดยสมาชิกพิจารณาเวียนกันเป็นเจ้าภาพ  **หน่วยงานที่รับผิดชอบ** กก./วธ./ศธ./คค./วท./กษ./สธ./พณ./อก./กต.  1.2 แถลงการณ์ร่วมรัฐมนตรีกรอบความร่วมมือแม่น้ำโขง – คงคา  **ผลการประชุม/มติที่ประชุม** รับรองแถลงการณ์ร่วมรัฐมนตรีกรอบความร่วมมือแม่น้ำโขง – คงคา ซึ่งพิจารณาผลการดำเนินการของโครงการต่างๆ ในช่วงหน้าที่ผ่านมา ได้แก่ พิพิธภัณฑ์สิ่งทอดั้งเดิมของเอเชีย การพัฒนาทรัพยากรมนุษย์ในประเทศ CLMV การฟื้นฟูมหาวิทยาลัยนาลันทา โครงการที่ให้ผลเร็วของอินเดีย และสนับสนุน การพิจารณาดำเนินโครงการใหม่ๆ ได้แก่ ความร่วมมือด้านการพัฒนาชีวพันธุกรรมข้าว ความร่วมมือด้านวิสาหกิจ ขนาดกลางและขนาดย่อม การแลกเปลี่ยนข้อมูลด้านการควบคุมการระบาดของเชื้อมาลาเรียที่ดื้อยา การพิจารณาโครงการด้านการท่องเที่ยว (ซึ่งเมียนมารับเป็นประเทศผู้ประสานงานเรื่องการท่องเที่ยวที่เกี่ยวพุทธศาสนา) และ การอนุรักษ์มรดกโลกในภูมิภาค (ซึ่งไทยเคยรับที่จะเป็นประเทศประสานงานร่วมกับอินเดียในการประชุมรัฐมนตรีกรอบความร่วมมือแม่น้ำโขง – คงคา ครั้งที่ 6 ปี 2555 ณ กรุงนิวเดลี)  **หน่วยงานที่รับผิดชอบ** กก./วฒ./ศธ./คค./วท./กษ./สธ./พณ./อก./กต.  2) **กรอบความร่วมมือลุ่มน้ำโขงกับสาธารณรัฐเกาหลี (Mekong – Republic of Korea - Cooperation)**  2.1 ถ้อยแถลงประธานร่วมการประชุมรัฐมนตรีต่างประเทศลุ่มน้ำโขงกับสาธารณรัฐเกาหลี ครั้งที่ 6  **ผลการประชุม/มติที่ประชุม** 1) รับรองถ้อยแถลงประธานร่วมการประชุมรัฐมนตรีต่างประเทศ ลุ่มน้ำโขงกับสาธารณรัฐเกาหลี ครั้งที่ 6 ซึ่งรับทราบความคืบหน้าของโครงการต่างๆ เช่น โครงการวิจัยในส่วนของเส้นทางการขนส่งทางลำน้ำในลุ่มน้ำโขง และหลักสูตรประกาศนียบัตรผู้เชี่ยวชาญด้านโลจิสติกส์ (ระยะที่ 2) และรับรองโครงการจำนวน 7 โครงการ เพื่อรับงบประมาณจากกองทุนความร่วมมือลุ่มน้ำโขงกับสาธารณรัฐเกาหลี ได้แก่  1)โครงการบริหารจัดการและพัฒนาแม่น้ำโขงซึ่งเชื่อมโยงกับการกักเก็บน้ำในโตนเลสาป เสนอโดยกัมพูชา 2) โครงการเสริมสร้างความสามารถในการเข้าถึงกฎหมาย ข้อบังคับ และการจัดการอย่างถูกกฎหมายทางอิเล็กทรอนิกส์ต่อสาธารณะและพื้นที่ยากจนในลาว เสนอโดย สปป.ลาว 3) โครงการเพิ่มขีดความสามารถในการพัฒนาสถิติ เสนอโดย เมียนมา  4) โครงการฝึกอบรมอย่างครอบคลุมเพื่อเพิ่มประสิทธิภาพของการผลิตข้าว เสนอโดยไทย 5) โครงการการเพิ่มประสิทธิภาพสำนักงานประสานงานปราบปรามยาเสพติดชายแดนในลุ่มน้ำโขง เสนอโดยสาธารณรัฐเกาหลี 6) โครงการการเสริมสร้างต้นแบบสามฝ่ายระหว่างภาควิชาการ ภาคอุตสาหกรรมและรัฐบาล เสนอโดยเวียดนาม 7) หลักสูตรประกาศนียบัตรผู้เชี่ยวชาญด้านโลจิสติกส์ เสนอโดยสถาบันความร่วมมือเพื่อการพัฒนาเศรษฐกิจลุ่มน้ำโขง 2) สนับสนุนให้ความร่วมมือลุ่มน้ำโขงกับสาธารณรัฐเกาหลี ส่งเสริมการบรรลุเป้าหมายในการบรรลุวิสัยทัศน์ประชาคมอาเซียน ค.ศ. 2525 (ASEAN Community Vision 2025) และวาระการพัฒนาที่ยั่งยืนของสหประชาชาติ ค.ศ.2030 (UN 2030 Agenda for Sustainable Development) 3) เห็นชอบให้มีการจัดการประชุม Mekong – ROK Business Forum ครั้งที่ 5 ที่ สปป.ลาว ในปี 2560  **หน่วยงานที่รับผิดชอบ** คค./ทก./ทส./กษ./พณ./วท./ศธ./กค./**สศก.**/อก./สำนักงานพัฒนาเทคโนโลยีอวกาศและภูมิสารสนเทศ/สถาบันความร่วมมือเพื่อพัฒนาเศรษฐกิจลุ่มน้ำโขง/สำนักงานสภาความมั่นคงแห่งชาติ/ปปส./**กข./สถาบันอาหาร/สำนักงานพัฒนาเทคโนโลยีอวกาศและภูมิสารสนเทศ (GISTDA)**/กกร./กต.  3) **ข้อริเริ่มลุ่มน้ำโขงตอนล่าง (Lower Mekong Initiative : LMI)**  3.1 โครงการหุ้นส่วนเพื่อความยั่งยืนของโครงสร้างพื้นฐาน (Sustainable Infrastructure Partnership : SIP)  **ผลการประชุม/มติที่ประชุม** SIP เป็นเครื่องมือให้มิตรประเทศลุ่มน้ำโขงตอนล่าง (Friends of the Lower Mekong : FLM) ซึ่งได้แก่ สหภาพยุโรป ญี่ปุ่น สาธารณรัฐเกาหลี ออสเตรเลีย นิวซีแลนด์ ธนาคารโลก ธนาคารพัฒนาเอเชีย ฯลฯ เข้ามามีส่วนร่วมมากขึ้นในการส่งเสริมการพัฒนาโครงสร้างพื้นฐานในอนุภูมิภาคลุ่มน้ำโขงโดยคำนึงถึงผลกระทบต่อสังคมและสิ่งแวดล้อม และมีความต้องการพัฒนาโครงสร้างพื้นฐานของประเทศในอนุภูมิภาคลุ่มน้ำโขงเป็นตัวตั้ง เน้นการฝึกอบรมบุคลากร โดยจัดตั้ง Training Advisory Council ขึ้นมากำกับดูแลและมีแผนจะจัด Strategic Coordination Forum ทุกปี เพื่อติดตามความคืบหน้าและพัฒนาประสิทธิภาพของโครงการ  **หน่วยงานที่รับผิดชอบ** สศช./คค./กษ./พน./ทส./สถาบันความร่วมมือเพื่อการพัฒนาเศรษฐกิจ ลุ่มน้ำโขง/กต.  3.2 ถ้อยแถลงร่วมการประชุมรัฐมนตรี LMI ครั้งที่ 9  **ผลการประชุม/มติที่ประชุม** ถ้อยแถลงร่วมการประชุมรัฐมนตรี LMI ครั้งที่ 9 เน้นย้ำความสำคัญของการพัฒนาโครงสร้างพื้นฐานควบคู่ไปกับการจัดการสิ่งแวดล้อม นอกจากนี้ รัฐมนตรีประเทศสมาชิกรับรองการแก้ไขปรับปรุงแผนปฏิบัติการ LMI ค.ศ. 2016 – 2020 (Master Plan of Action to Implement the Lower Mekong Initiative 2016 - 2020) ซึ่งนอกจากความร่วมมือใน 6 สาขา (สิ่งแวดล้อมและน้ำ สาธารณสุข การศึกษา ความเชื่อมโยง การเกษตรและความมั่นคงทางด้านอาหารและความมั่นคงด้านพลังงาน) ยังให้ความสำคัญกับ ความเชื่อมโยงระหว่างความมั่นคงด้านน้ำ พลังงานและอาหาร และความเท่าเทียมทางเพศและการส่งเสริมพลังสตรี  อนึ่ง รัฐมนตรีประเทศสมาชิกเน้นย้ำความสำคัญของการรวมตัวเป็นประชาคมอาเซียน และมอบหมายให้เจ้าหน้าที่อาวุโสและคณะทำงานประสานงานกันอย่างใกล้ชิด  **หน่วยงานที่รับผิดชอบ** ทส./สธ./ศธ./สำนักงานคณะกรรมการอุดมศึกษา/สศช./คค./กษ./พน./พม./กต.  4) **กรอบความร่วมมือลุ่มน้ำโขงกับญี่ปุ่น (Mekong – Japan Cooperation : MJ)**  4.1 ถ้อยแถลงประธานร่วมการประชุมรัฐมนตรีต่างประเทศลุ่มน้ำโขงกับญี่ปุ่นครั้งที่ 9  **ผลการประชุม/มติที่ประชุม** เน้นย้ำความร่วมมือตามยุทธศาสตร์โตเกียวใหม่ ค.ศ. 2015  (New Tokyo Strategy 2015) และแผนปฏิบัติการ 3 ปี (Mekong – Japan Action Plan for Realization of  the New Tokyo Strategy 2015) แสดงความยินดีต่อการประกาศข้อริเริ่มความเชื่อมโยง – แม่โขง (Japan – Mekong Connectivity Initiative) และการจัดตั้งคณะทำงานระดับเทคนิค (Senior – Level Working Group)  ซึ่งเป็นกลไกการขับเคลื่อน สนับสนุนการพัฒนาความเชื่อมโยงทั้งในด้านโครงสร้างพื้นฐานและด้านกฎระเบียบการพัฒนาทรัพยากรมนุษย์ และความเชื่อมโยงระดับประชาชน รวมถึงการส่งเสริมการพัฒนาอย่างยั่งยืน การลดความเสี่ยงจาก ภัยพิบ้ติ ความมั่นคงของมนุษย์ การรักษาสิ่งแวดล้อม และสนับสนุนความร่วมมือระหว่างกรอบความร่วมมือลุ่มน้ำโขงกับญี่ปุ่นกับคณะกรรมาธิการแม่น้ำโขง (MRC) และผู้มีส่วนได้ส่วนเสียในสาขาต่างๆ ที่เกี่ยวข้อง  **หน่วยงานที่รับผิดชอบ** คค./สศช./กต./พม./ทส./กษ./สำนักความร่วมมือพัฒนาเศรษฐกิจกับประเทศเพื่อนบ้าน  **มติ ครม.** : รับทราบและมอบหมายหน่วยงานที่เกี่ยวข้องดำเนินการตามที่ กต. เสนอ ทั้งนี้ ให้ กต. รับความเห็นของ วท. อก. และ สศช. ไปพิจารณาดำเนินการต่อไปด้วย | **หน่วยงานที่รับผิดชอบ** : กต./กษ. (สกต.)  **ประโยชน์ที่ได้รับ :**  ส่งเสริมความร่วมมือทางเศรษฐกิจและเป็นยุทธศาสตร์สร้างความเชื่อมโยงระหว่างประเทศในอนุภูมิภาคลุ่มน้ำโขง ส่งเสริมทักษะด้านเทคโนโลยีสารสนเทศ  **กำหนดรายงานผลการปฏิบัติเพื่อเสนอ ครม. :**  - |